‘Kami tak simpan duit parti, jam mewah di rumah, semua di bank’

“Duit parti, kami simpan dalam akaun, ada keluar masuk, kami tulis elok-elok, tak simpan beratus-ratus juta wang tunai, jam mewah dalam rumah,” kata Timbalan Presiden Bersatu, Datuk Seri Ahmad Faizal Azumu.

Membalas kenyataan Perdana Menteri yang meminta pimpinan tertinggi Bersatu menjelaskan kepada Suruhanjaya Pencegahan Rasuah Malaysia (SPRM) bagaimana mampu mengumpul wang yang banyak dalam masa singkat, beliau berkata, tiada keperluan untuk menjelaskan secara terperinci kepada umum.

“Tentunya pihak berwajib, iaitu SPRM akan siasat. Kalau kita ingat dulu, bila diselongkar, ambil barangan, antaranya berkotak-kotak jam dan beratus juta wang tunai dalam rumah di Pavilion, kemudian mengaku kata itu duit parti.

“Itu baru seorang (pemimpin parti politik), belum lagi jika timbalannya juga simpan duit entah di mana. Kami, duit parti kami simpan dalam akaun, ada (rekod) keluar masuk,” katanya ketika ditemui pada Kenduri Kesyukuran Perikatan Nasional (PN) Tambun, hari ini (5 Februari 2023).

Ahmad Faizal yang juga Timbalan Pengerusi PN sebelum ini mengakui parti memang ada mendapat sumbangan besar daripada entiti korporat dan entiti perniagaan yang semua itu direkodkan apabila melalui akaun bank.

“Sebelum ini kita dapat sumbangan yang besar daripada orang ramai, pihak korporat, orang berniaga yang bagi sumbangan kepada parti. Bezanya kita masukkan dalam akaun, ditunjukkan dengan jelas, tapi ini dikaitkan pula perkara tidak baik,” katanya meurut BH.

SPRM pada Rabu lalu mengesahkan membekukan beberapa akaun milik Bersatu, dikatakan bagi membantu siasatan ke atas wang yang disyaki daripada hasil haram.

Pembekuan dibuat sehari selepas parti itu mendedahkan penyata akaunnya kepada umum.

Betulkah dalam akaun Bersatu ada sehingga RM4 bilion? Lihat penyata

Pemimpin kanan Bersatu bagaimanapun, melihat tindakan membekukan beberapa akaun milik Bersatu dianggap sebahagian agenda pihak tertentu untuk memberi persepsi buruk kepada PN, khususnya menjelang Pilihan Raya Negeri (PRN) tidak lama lagi.

Ketua Bersatu Bahagian Maran, Datuk Jasri Jamaludin berkata agenda itu bagi menutup kelemahan kerajaan PH-BN yang belum berjaya menangani isu-isu membelenggu rakyat, terutama kos sara hidup yang semakin membebankan.

Katanya, melalui strategi itu mereka berharap dapat memberi persepsi buruk kepada PN, terutama bagi menghadapi Pilihan Raya Negeri (PRN) di enam negeri tidak lama lagi.

“Mereka tahu sokongan dan gelombang kebangkitan rakyat masih bersama PN. Oleh itu pihak terbabit terpaksa mencipta agenda bagi memburukkan PN,” katanya.

Pada masa sama, bekas Ketua Setiausaha Sulit Kanan Perdana Menteri Kelapan, Datuk Dr Marzuki Mohamad berkongsi penyata akaun yang sudah diaudit di sebalik pelbagai dakwaan mengaitkan kononnya parti itu menerima RM4 bilion daripada RM92.5 bilion dana Pakej Rangsangan Ekonomi.

“Bagi yang tuduh Bersatu terima RM4 bilion dari RM92.5 bilion dana Pakej Rangsangan Ekonomi boleh lihat penyata akaun parti tahun 2020 dan 2021 yang telah diaudit.

“Akaun yang diaudit ini telah dibentangkan dalam Perhimpunan Agung Tahunan Bersatu. Ia telah difailkan di ROS dan merupakan dokumen awam. Tak boleh tipu punya,” katanya.


Sungguh luar biasa kerajaan baharu, ‘penyamun’ pun ada dalam Kabinet

Sungguh luar biasa, seorang yang sedang didakwa di mahkamah dengan puluhan pertuduhan dilantik sebagai Timbalan Perdana Menteri. Umum mengetahui hingga dunia juga hairan dengan pelantikan ini.

Kuasa seorang Timbalan Perdana Menteri sangat besar apatah lagi memegang portfolio Menteri Wilayah dan Pembangunan Luar Bandar yang disatukan. Sungguh luar biasa.

Sungguh luar biasa. Golongan yang digelar sebagai penyamun dibawa ke dalam Kabinet. Apakah mereka ini bukan lagi penyamun atau penyamun yang telah bertaubat dan suci? Jika semudah dan secepat itu mereka di sucikan, sungguh luar biasa.

Sungguh luar biasa, seorang Perdana Menteri dan partinya yang begitu agresif menyerang DS Najib yang turut memegang portfolio kewangan selain Perdana Menteri sebelum ini melakukan perkara yang sama.

Tanpa segan silu mereka mencari rasional perkara itu dilakukan. Tidak cukupkah kuasa seorang Perdana Menteri hingga terpaksa memegang jawatan Menteri Kewangan yang sangat sibuk dan penting.

Apakah tiada orang yang layak di kalangan PH dan Umno atau sememangnya inginkan pemusatan kuasa agar mudah ‘guna wang negara’? Sungguh luar biasa.

Sungguh luar biasa. Perdana Menteri yang berbicara dan perjuangkan soal kebebasan bersuara memulakan tugas dengan memberi amaran kepada pengkritiknya dan ‘mengarahkan polis’ mengambil tindakan. Tidakkah beliau kononnya pejuang hak kebebasan bersuara? Sungguh luar biasa.

Sungguh luar biasa. Kerajaan yang bercampur dua musuh yang kemudiannya saling menyucikan mendakwa sebagai Kerajaan Perpaduan. Seorang yang sering kali bermain dengan istilah dan graduan Sastera bahasa Melayu tak tahu beza Kerajaan Perpaduan dan Kerajaan Campuran. Sungguh luar biasa.

Sungguh luar biasa. Seorang ketua parti yang mendakwa lawannya memfitnah ada perbincangan antara beliau dengan muridnya dalam kempen tanpa segan silu melaksanakan apa yang dikatakan fitnah itu. Lebih luar biasa Setiausahanya pula mendakwa perbincangan itu telah berlaku lama sebelum PRU. Sungguh luar biasa.

Banyak lagi perkara luar biasa. Luar biasa juga disebut luar tabii. Maka wajarlah kerajaan ini disebut kerajaan luar tabii. Benarlah apa yang disebut Menteri Besar Kedah, sungguh luar tabii.

Fairuz Hafiizh Othman
Setiausaha Politik Pesuruhjaya PAS Negeri Perak

Artikel ini dipetik dari Facebook penulis yang turut disiarkan dalam lidah rasmi PAS Harakah hari ini (5 Disember 2022). Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kes Covid-19 naik, Anwar tak tuduh kerajaan gagal selepas merterai MoU

Hari ini negara menyaksikan kes jangkitan baharu Covid-19 meningkat melepasi angka 10,000 lebih, ia satu kenaikkan mendadak berbanding beberapa bulan sebelum ini.

Bagaimanapun, jika dahulu Ketua Pembangkang, Datuk Seri Anwar Ibrahim paling cepat menuduh kerajaan gagal tetapi kali ini sejak memerterai Perjanjian Persefahaman (MoU) dengan kerajaan diketuai UMNO beliau agak malu untuk lantang bersuara.

Jika tidak, Anwar bersama barisan pengikut setianya dalam DAP dan Amanah akan hampir saban hari memekik terlolong mendakwa kerajaan gagal, malah sehingga sanggup turun ke jalan raya berdemonstrasi.

Kini, walaupun peningkatan kes Covid-19 yang semakin ketara, nampaknya Anwar mahupun Mohamad Sabu yang handal memasak kari ikan dan Lim Guan Eng yang merah mukanya bila kemarahan masih senyap membisu tidak mengulas mengenai perkembangan semasa peningkatan kes Covid-19.

Mungkin semua pemimpin blok pembangkang, Pakatan Harapan (PH) sedang sibuk menumpukan kempen mereka di Johor bagi mencari kemenangan selepas kekalahan teruk dalam dua Pilihan Raya Negeri (PRN) di Melaka dan Sarawak sebelum ini.

Semasa kemelut politik tahun lepas, pemimpin pembangkang bukan sahaja menggerakkan kumpulan baju hitam berdemonstrasi di jalanan, malah Ahli Parlimen pembangkang turut berkumpul di Dataran Merdeka untuk berarak ke bangunan Parlimen.

Semasa itu, kes Covid-19 masih lagi dalam keadaan penularan yang agak tinggi namun tidak dihiraukan oleh pemimpin pembangkang yang keras kepala dan tamak kuasa mahu mendesak pengunduran Tan Sri Muhyiddin Yassin.

Malah, ketika itu pembangkang juga bersama beberapa Ahli Parlimen UMNO yang diketuai Presidennya, Datuk Seri Ahmad Zahid Hamidi menarik sokongan terhadap Muhyiddin sehingga menimbulkan krisis politik waktu itu dan mengheret negara dalam satu lagi konflik yang menjejaskan kestabilan negara.

Kepalanya waktu itu Anwar dan Zahid yang bersama-sama berkomplot, tetapi akhirnya Presiden PKR itu ditipu anak muridnya apabila gagal memujuk Ahli Parlimen UMNO untuk menyokong cikgunya itu untuk dilantik sebagai Perdana Menteri (PM).

Akhirnya, Naib Presiden UMNO, Datuk Seri Ismail Sabri Yaakob yang ketika itu mendapat sokongan Bersatu, PAS dan parti GPS berjaya menjadikan dirinya sebagai PM yang baharu.

Untuk rekod, parti pembangkang tidak menyokong Ismail Sabri sebagai PM dan hanya menyokong selepas menandatangani MOU kemudiaannya di Parlimen.

Sebagai timbal balas, Anwar mendapat keistimewaan dan elaun dinaikkan setara dengan Menteri walaupun hanya menjadi Ketua Pembangkang. Tersenyum riang dan gembira Anwar selepas mendapat tawaran tersebut.

Tawaran tersebut sebenarnya dibuat oleh juga semasa Muhyiddin menjadi PM tetapi ditolak dan Anwar hanya menerima tawaran dibuat oleh seorang PM dari UMNO.

Selain itu, Ahli Parlimen pembangkang juga akan menyokong Belanjawan 2022 yang dibentangkan oleh kerajaan Ismail Sabri.

Namun, faktanya semua krisis politik tersebut bermula dengan laungan slogan oleh Anwar bersama-sama anak muridnya yang mendakwa ‘kerajaan gagal’ atas alasan kes Covid-19 naik dan kes kematian yang tinggi.

Kini, kes Covid-19 juga semakin naik mendadak dan varian Omicron dikatakan menjadi punca tercetusnya gelombang baharu ini.

Dalam keadaan ini, adakah Anwar berani untuk melaungkan slogan ‘kerajaan gagal’ seperti yang dilakukannya sebelum ini?


Najib tarik balik dakwaan hakim rasuah, berkeras minta perbicaraan semula

Bekas Perdana Menteri Datuk Seri Najib Razak menarik balik tuntutan dakwaan rasuah terhadap hakim perbicaraan Datuk Mohd Nazlan Mohd Ghazali yang mendapati dia bersalah berhubung penyelewengan dana SRC International Sdn Bhd berjumlah RM42 juta.

Dalam afidavit terbarunya di Mahkamah Persekutuan, Najib dengan jelas menyatakan penarikan balik dakwaan itu.

Ketika mengulas siasatan Suruhanjaya Pencegahan Rasuah Malaysia (SPRM) berhubung Mohd Nazlan, Najib berhujah bahawa pihak pendakwaan mempunyai kewajipan untuk mendedahkan fakta yang memihak kepadanya dan tidak boleh memprejudiskannya “dengan mendakwa kerahsiaan siasatan yang sedang dijalankan SPRM”.

“Untuk rekod, saya secara mutlak menarik balik sebarang tafsiran mengenai apa yang saya katakan yang boleh dianggap bahawa Hakim Nazlan telah disiasat kerana kemungkinan rasuah,” kata Najib lagi dalam afidavit itu.

Najib berkata demikian ketika menjawab afidavit pendakwaan pada 21 Julai, yang mengatakan pengetahuan peribadi Najib mengenai siasatan SPRM ke atas Mohd Nazlan tidak semestinya benar kerana agensi penguatkuasa bebas itu tidak akan mendedahkan maklumat sulit berkaitan siasatan yang sedang dijalankan.

Najib juga menulis: “Mengenai dakwaan rasuah, saya sekali lagi menyatakan bahawa saya menarik balik.”

Sambil menjelaskan bahawa beliau tidak membuat sebarang dakwaan rasuah terhadap hakim perbicaraan kes SRC, Najib terus menegaskan bahawa terdapat bukti tambahan yang akan menunjukkan konflik kepentingan yang serius oleh Nazlan dan berkata itulah sebabnya dia memohon perbicaraan semula keseluruhan SRC kes.

Menurut akhbar tempatan New Straits Times, afidavit ini difailkan Jumaat lalu oleh pasukan peguam baharu Najib untuk rayuan terakhir kes SRC.

Ini adalah afidavit ketiga yang difailkan Najib sebagai sebahagian daripada permohonannya untuk menambah bukti baharu yang dikatakan kepada kes SRC.

Sebagai sebahagian daripada permohonan di Mahkamah Persekutuan, Najib memohon perintah mahkamah supaya keseluruhan perbicaraan SRC di Mahkamah Tinggi diisytiharkan terbatal dan tidak sah, dan bagi Mahkamah Persekutuan untuk mempertimbangkan untuk memerintahkan perbicaraan semula kes SRC.

Sebelum ini dalam afidavit kedua yang difailkan untuk permohonan ini, Najib juga telah menulis bahawa tiada dakwaan rasuah dibuat terhadap Mohd Nazlan, tetapi menegaskan bahawa dakwaan kegagalan hakim itu untuk mendedahkan peranannya sebelum ini ketika di Maybank akan membawa kepada konflik kepentingan.

“Saya seterusnya menyatakan bahawa tiada penyelewengan lain seperti rasuah atau sejenisnya yang didakwa terhadap Hakim Nazlan, pada masa ini, kecuali hakikat bahawa Yang Arif gagal mendedahkan penglibatan/peranan/pengetahuan yang membawa kepada konflik kepentingan kepada pihak sebelum atau semasa perbicaraan SRC,” dakwa Najib ketika itu.

Pihak pendakwaan bagaimanapun sebelum ini menegaskan bahawa tiada percanggahan kepentingan oleh Mohd Nazlan dan peranannya dalam Maybank adalah dalam pengetahuan umum dan maklumat yang tersedia secara terbuka sebelum perbicaraan SRC bermula, serta menggesa Mahkamah Persekutuan menolak permohonan Najib.

Mohd Nazlan telah mendengar perbicaraan SRC Najib di Mahkamah Tinggi dan mendapati bekas Presiden UMNO itu bersalah pada Julai 2020, manakala Mahkamah Rayuan pada Disember 2021 menolak rayuan Najib.

Najib memfailkan rayuan terakhirnya di Mahkamah Persekutuan pada Disember 2021 terhadap sabitan dan hukuman denda RM210 juta dan penjara 12 tahun.

Hanya pada 7 Jun tahun ini Najib memfailkan permohonan untuk menambah keterangan yang dikatakan baharu ditemui olehnya berhubung Mohd Nazlan, dengan matlamat utama untuk membatalkan perbicaraan.

Mahkamah Persekutuan dijadualkan mendengar rayuan terakhir SRC Najib selama 10 hari dari 15 Ogos hingga 19 Ogos dan dari 22 Ogos hingga 26 Ogos, dan berkata ia tidak akan membenarkan sebarang penangguhan untuk pendengaran ini.

Mahkamah Persekutuan juga dijadual mendengar permohonan Najib untuk mendapatkan perbicaraan semula kes SRC pada 15 Ogos itu sendiri.

Kes SRC dijangka dibicarakan untuk pengurusan kes di Mahkamah Persekutuan esok.


Sanusi utus warkah beri penjelasan kepada Sultan Selangor, diambil keterangan

Datuk Seri Muhammad Sanusi Md Nor mengambil langkah mengutuskan surat kepada Sultan Selangor Sultan Sharafuddin Idris Shah bagi menjelaskan kenyataan kontroversinya yang didakwa menjadi kontroversi.

Menteri Besar Kedah memaklumkan pegawai istana Selangor memberitahunya warkah penjelasan sudah diterima Sultan Sharafuddin dan ia bagi menerangkan konteks dan maksud sebenar ucapan yang didakwa sengaja diputarbelitkan.

“Warkah saya itu didahului dengan merafak sembah memohon ampun dan maaf kepada DYMM Tuanku Sultan Selangor seraya berharap tidaklah timbul kemurkaan baginda tuanku sultan bersabit isu-isu yang sengaja dibangkitkan daripada ucapan itu.

“Selanjutnya saya mendoakan agar Duli Yang Maha Mulia Tuanku Sultan dan Duli Yang Maha Mulia Tuanku Permaisuri terus bersemayam di atas singgahsana Kerajaan Negeri Selangor Darul Ehsan dalam keadaan sihat, sentosa dan penuh kemuliaan,” katanya dalam kenyataan.

Tambah beliau, warkah tersebut tidak akan dikongsi kepada umum demi memelihara kemuliaan Sultan Sharafuddin serta bagi menjaga adat dan adab berurusan dengan istana.

Sementara itu Muhammad Sanusi memaklumkan beliau telah memberi keterangan kepada pegawai penyiasat dari Bukit Aman pada pukul 2 pagi semalam.

Keterangan tersebut untuk melengkapkan siasatan terhadap laporan polis yang telah dibuat oleh pelbagai pihak berhubung isu yang sama.

“Demikianlah adanya untuk makluman semua yang berminat dalam isu ini. Air nan sengaja dikeruhkan moleklah dibiarkan jernih agar terlihat kilas ikannya. Menangguklah di ketika itu,” kata Muhammad Sanusi berkias.


Peratus keluar mengundi rendah melegakan BN, yakin menang besar

Pusat mengundi seluruh Melaka ditutup secara rasmi jam 5.30 petang tadi dengan peratusan pengundi yang rendah, dianggarkan kira-kira hanya 63 peratus sahaja.

Jumlah pengundi yang rendah nyata memberi kelegaan kepada Barisan Nasional (BN) yang nampak yakin akan menang dan menyapu bersih sekurang-kurangnya 20 kerusi Dewan Undangan Negeri (DUN) Melaka, malah suasana di bilik gerakan utama BN di Taman Botanikal, Ayer Keroh tampak bergembira dan seakan membuat persediaan awal untuk menyambut kemenangan mereka.

Para petugas di bilik gerakan utama BN mula menerima kehadiran pemimpin utama mereka, malah pengamal media arus perdana mula memasuki pusat tersebut bagi membuat liputan.

Difahamkan, Presiden UMNO Datuk Seri Ahmad Zahid Hamidi dan rakan karibnya, Datuk Seri Najib Razak juga akan turut sama berkumpul di bilik gerakan utama BN bagi meraikan kemenangan gilang gemilang gabungan itu dalam Pilihan Raya Negeri (PRN) Melaka kali ini.

Suasana kemenangan BN sememangnya dirasai di bilik gerakan utama, petugas-petugas jentera parti senyum riang dan bergembiran seakan mengetahui keputusan yang bakal menjadi milik mereka.

Bilik gerakan utama akan mengira jumlah undi yang diterima daripada semua pusat daerah mengundi (PDM) dalam DUN dan dijangka memperoleh keputusan tidak rasmi lebih awal.

Suruhanjaya Pilihan Raya hanya dijangka mengumumkan keputusan rasmi kira-kira pada jam 10 malam ini.

Sumber Agenda Daily memberitahu pemimpin utama BN sudah bersiap-sedia pada bila-bila masa untuk mengumumkan kemenangan besar mereka, berkemungkinan Perdana Menteri Datuk Seri Ismail Sabri Yaakob akan turut bersama bagi meraikan kemenangan.

“Suasana di bilik gerakan sangat baik, mood sangat positif… laporan dari PDM yang sudah dihantar memberikan isyarat kemenangan besar akan menjadi milik BN,” kata sumber.

Peratusan pengundi yang rendah menggusarkan pemimpin parti politik yang bertanding, malah Pengerusi Perikatan Nasional (PN) Tan Sri Muhyiddin Yassin juga beberapa jam sebelum berakhir tempoh mengundi merayu kepada orang ramai untuk keluar membuang undi mereka.

Malah, Pengerusi Pakatan Harapan (PH) Datuk Seri Anwar Ibrahim mengakui peratus keluar mengundi yang rendah boleh membawa masalah kepada gabungan itu.

Bagaimanapun, berbeza dengan Pengerusi BN, Zahid berkata perkara itu sudah dijangka namun yakin kemenangan besar bakal diraih gabungan itu walaupun peratusan pengundi yang keluar masih rendah.

Seramai 112 calon bertanding dengan Barisan Nasional (BN), Perikatan Nasional (PN) dan Pakatan Harapan (PH) bertanding di semua 28 kerusi, manakala Parti Bumiputera Perkasa Malaysia (PUTRA) di lima kerusi, Parti Perikatan India Muslim Nasional (IMAN) (satu) dan Bebas (22).

PRN Melaka diadakan berikutan pembubaran DUN pada 4 Oktober lalu susulan empat Ahli Dewan Undangan Negeri (ADUN) menarik sokongan terhadap kepimpinan Ketua Menteri, Datuk Seri Sulaiman Md Ali.


Kedah catat pelaburan RM9.7 bilion dari Jan-Jun 2022: MIDA

Kedah menerima 71 projek yang diluluskan dengan pelaburan berjumlah RM9.7 bilion dari Januari hingga Jun 2022, dengan RM8.9 bilion daripada sumber asing, menurut Lembaga Pembangunan Pelaburan Malaysia (MIDA).

Ketua Pegawai Eksekutif MIDA Datuk Arham Abdul Rahman berkata projek-projek ini akan berperanan penting untuk mencipta lebih 3,209 peluang pekerjaan, menurut laporan Bernama.

“Meskipun dalam persekitaran ekonomi global yang mencabar, Kedah merupakan satu daripada lima negeri utama untuk pelaburan oleh komuniti perniagaan,” katanya dalam ucapan alu-aluan pada program MIDA Invest Series: Unfolding States Business Potential (Kedah).

Arham berkata Unit Pencepatan dan Penyelarasan Projek atau PACU@MIDA yang memudahkan pelaksanaan projek pelaburan di negeri ini dengan pantas, turut membantu Kedah menerusi sejumlah 277 projek pembuatan yang diluluskan sejak 2017 hingga Julai 2022.

“Sebanyak 188 projek (68 peratus) telah dilaksanakan, 68 projek (24 peratus) di peringkat perancangan aktif seperti perolehan tapak dan perbincangan/rundingan dengan pihak berkepentingan yang relevan dan 21 projek (lapan peratus) pula belum dilaksanakan,” katanya sambil menyatakan, setakat ini MIDA telah mempermudah dari segi pelaksanaan 1,600 projek.

Menurutnya wilayah Utara Malaysia telah memacu pertumbuhan industri pembuatan sejak bertahun-tahun sebagai destinasi pilihan dalam aktiviti pembuatan semikonduktor luar pesisir serta hab serantau elektrik dan elektronik yang berkembang maju.

“Daripada Kedah Aerotropolis, sehinggalah ke pelbagai taman perindustrian, Kedah mempunyai potensi untuk tampil sebagai hab perindustrian global.

“Langkah untuk memperkenalkan Permit Pembinaan Ekspres yang dikenali sebagai E10 jelas memperlihatkan aspirasi Kedah untuk menjadi destinasi paling sesuai untuk pengembangan perniagaan global,” katanya.

Beliau berkata Kedah telah menunjukkan kemajuan yang mengagumkan baru-baru ini, sekali gus membuktikan ia bukan sekadar sebagai negeri jelapang padi Malaysia.

Insiatif E10 mempercepat proses yang membolehkan pelabur untuk beroperasi dalam tempoh 10 bulan berbanding waktu purata 24 bulan.

“Malah, E10 mula dilaksanakan di Kedah khususnya oleh Majlis Perbandaran Kulim dan telah diperakui Pasukan Petugas Khas Pemudahcara Perniagaan (PEMUDAH) sebagai contoh amalan terbaik yang boleh dicontohi negeri lain dan pihak berkuasa tempatan,” katanya.

Sementara itu, Arham berkata terdapat syarikat terkemuka yang memanfaatkan infrastruktur dan rangkaian perkhidmatan sokongan di Kedah yang kukuh dan berpengalaman.

Antara syarikat yang telah mempunyai operasi di Kedah adalah Intel, Risen Solar Technology, Infineon, First Solar dan Fuji Electric.

“Syarikat-syarikat ini menjanjikan banyak kerjasama dan peluang selanjutnya kepada perniagaan tempatan kita,” katanya.


Pemuda UMNO tuntut DAP mohon maaf, Zahid kata tak perlu

Susulan desakan agar DAP meminta maaf kepada UMNO yang dibuat sayapnya hari ini, Presiden parti, Datuk Seri Ahmad Zahid Hamidi bertegas agar perkara itu tidak ditimbulkan lagi.

Menurut Zahid, UMNO dan DAP sudah pun mencapai kata sepakat ketika membentuk kerajaan campuran selepas PRU-15.

“Perkara itu (minta DAP minta maaf) tidak (sepatutnya) timbul lagi kerana mereka telah menyatakan perkara ini beberapa kali.

“Menerusi perundingan kita untuk membentuk kerajaan (Perpaduan) pun, perkara itu juga menjadi syarat dan mereka bersetuju seratus-peratus, (jadi) tidak perlu lagi kita ulangi perkara yang telah dipersetujui,” katanya ketika sidang akhbar selepas melawat Laman Media sempena Perhimpunan Agung UMNO (PAU) 2023 di Pusat Dagangan Dunia Kuala Lumpur (WTCKL), hari ini.

Zahid berkata demikian sebagai respons kepada desakan Ketua Pemuda, Dr Akmal Saleh agar DAP memohon maaf kepada UMNO atas tohmahan terhadap parti itu yang mengguris hati semua ahli sehingga kini.

Kata Akmal, ada ahli yang datang berjumpa, mengadu dan meluahkan perasaan risau apabila bersama DAP, ‘keris’ UMNO akan terperosok ke bumi.

“Bahasa mudahnya, akar umbi risau bila bersama DAP, UMNO sudah tidak boleh bercakap pasal hak istimewa orang Melayu, soal kedaulatan raja-raja, tak boleh tuntut isu agama, bahasa dan pendidikan orang Melayu serta bumiputera.

“Mereka risau UMNO kena patuh dan ikut telunjuk DAP. Hari ini, Pemuda UMNO ingin tegaskan kita bersama kerajaan perpaduan adalah atas faktor titah Yang di-Pertuan Agong untuk kestabilan negara serta bersama untuk membentuk kerajaan.


Zahid diberi RM13 juta bukan untuk projek MyEG

Mahkamah Tinggi Kuala Lumpur hari ini diberitahu bahawa Datuk Seri Ahmad Zahid Hamidi tidak pernah menjanjikan pemborong tekstil mana-mana projek MyEG sebagai ganti RM13 juta yang diberikan kepadanya dalam 23 cek melalui firma guaman Tetuan Lewis & Co, pemegang amanah Yayasan Akalbudi milik Ahmad Zahid.

Peguam Hisyam Teh Poh Teik yang mewakili Zahid, memberitahu bahawa pemborong tekstil, Junaith Asharab Md Shariff, saksi pendakwaan ke-36, telah memberi keterangan dengan sumpah bahawa 23 cek berjumlah RM13 juta itu tidak diberikan sebagai rasuah atau dorongan.

“Junaith dalam keterangannya mengatakan bahawa itu adalah sumbangan atau derma peribadinya untuk tujuan keagamaan atau amal, iaitu untuk membina masjid dan sekolah tahfiz,” katanya dalam hujahan di akhir kes pendakwaan di hadapan Hakim Datuk Collin Lawrence Sequerah, hari ini.

Memetik Bernama, beliau berkata tuduhan nombor 12 dan 13, daripada 47 tuduhan yang dihadapi Zahid tidak boleh diterima kerana bukti menunjukkan bahawa RM13 juta yang berkaitan dengan caj tersebut bertujuan untuk pembinaan masjid dan sekolah tahfiz di Bagan Datuk.

Tuduhan ke-12 terhadap Zahid kerana didakwa menerima rasuah daripada Mastoro Kenny IT Consultant & Services dalam bentuk 13 cek RHB Islamic Bank Berhad sebanyak RM8 juta milik Mastoro Kenny IT Consultant & Services melalui Junaith Asharab Md Shariff melalui akaun Maybank Lewis & Co.

Tuduhan ke-13 mendakwa Presiden UMNO itu telah menerima rasuah daripada Mastoro Kenny IT Consultant & Services dalam bentuk 10 cek RHB Islamic Bank Berhad bernilai RM5 juta milik Berani & Jujur Trading melalui Junaith Asharab Md Shariff melalui akaun Maybank Lewis & Co .

Zahid dituduh melakukan dua kesalahan ini sebagai dorongan untuk membantu Mastoro Kenny IT Consultant & Services untuk mendapatkan projek MyEG yang dikendalikan oleh Kementerian Dalam Negeri.

Hisyam kemudian merujuk kepada mahkamah keterangan Junaith yang menyatakan bahawa dia (Junaith) dan saudara Zahid, Datuk Seri Mohamad Nasaee Ahmad Tarmizi pergi menemui Zahid di kediamannya untuk menyampaikan cek untuk tujuan pembinaan masjid dan sekolah tahfiz tersebut.

“Semasa pemeriksaan balas terhadap Junaith, dia juga mengesahkan bahawa 13 dan 10 cek dari dua syarikat, Mastoro Kenny dan syarikat tekstil Berani dan Jujur Trading, yang dikendalikan olehnya, adalah untuk tujuan amal dan derma.

“Malah, semasa pemeriksaan balas, Junaith juga mengesahkan bahawa tertuduh tidak pernah menjanjikan kepadanya projek MyEG,” kata Hisyam.

Hisyam selanjutnya menegaskan tuduhan bahawa cek tersebut diberikan sebagai dorongan bagi tertuduh untuk mendapatkan projek untuk Mastoro Kenny adalah tidak berasas.

Zahid, 69, berdepan 47 pertuduhan membabitkan 12 pertuduhan pecah amanah, lapan tuduhan rasuah dan 27 pertuduhan pengubahan wang haram berjumlah jutaan ringgit milik Yayasan Akalbudi.

Prosiding hujahan di akhir kes pendakwaan bersambung 20 September ini.


Kita ada Pelan B jika Thailand gagal hantar AstraZeneca, kata Khairy

Malaysia mempunyai pelan kontigensi sekiranya Thailand berhenti mengeksport vaksin Covid-19 AstraZeneca yang dikilangkan di negara itu, kata Menteri Penyelaras Program Imunisasi Covid-19 Kebangsaan (PICK) Khairy Jamaluddin.

Katanya kerajaan akan mengadakan perbincangan dua hala dengan Thailand supaya negara itu dapat terus menghantar jumlah bekalan vaksin yang diperlukan kepada Malaysia.

“Kerajaan sedang memantau perkembangan yang terjadi di Thailand, di mana berita terbaru mengatakan bahawa ada pendapat untuk menghentikan eksport.

“”Oleh itu, kerajaan akan membincangkan perkara ini secara dua hala dengan Thailand, yang merupakan jiran baik kita, agar bekalan ke Malaysia dari kilang AstraZeneca di Thailand tidak terganggu,” katanya pada sidang media dalam talian hari ini.

Khairy yang juga Menteri Sains, Teknologi dan Inovasi memberi jaminan kerajaan mempunyai pelan B jika perbincangan dua hala itu gagal.

“Kerajaan ada Pelan B iaitu untuk meningkatkan pembelian vaksin dari Sinovac. Jadi Pharmaniaga tahu sekiranya ada pelan kontigensi,” katanya.

Beliau juga menyatakan kerajaan juga hari ini sudah meluluskan penggunaan dua vaksin Covid-19 yang baharu iaitu Sinopharm keluaran China dan Janssen keluaran Johnson & Johnson.


Baru saja kempen NADMA arah jawatankuasa bencana diaktifkan

Jabatan Meteorologi Malaysia (MetMalaysia) hari ini (6 November 2022) mengeluarkan Amaran Hujan Berterusan (Waspada) mulai 8 hingga 11 November ini bagi negeri-negeri di Pantai Timur Semenanjung.

Negeri-negeri yang terlibat ialah Kelantan, Terengganu, Pahang dan Johor, kata MetMalaysia dalam satu kenyataan hari ini.

Kenyataan itu juga mengatakan negeri-negeri di Pantai Barat Semenanjung – Perak, Selangor, Kuala Lumpur, Putrajaya, Negeri Sembilan, Melaka dan Johor) serta Sarawak dijangka mengalami hujan lebat dan ribut petir yang lebih kerap pada sebelah petang hingga malam.

“Orang awam adalah dinasihatkan untuk sentiasa merujuk laman web www.met.gov.my dan semua media sosial seta memuat turun aplikasi myCuaca bagi maklumat yang terkini dan sahih,” kata kenyataan itu.

Susulan itu, Agensi Pengurusan Bencana Negara, Jabatan Perdana Menteri (NADMA) mengarahkan supaya jawatankuasa pengurusan bencana peringkat negeri (JPBN) dan daerah (JBPD), diaktifkan.

Nadma langkah itu bertujuan meningkatkan tahap kesiapsiagaan bagi menghadapi bencana yang bakal berlaku terutama di kawasan yang berisiko tinggi.

“Berdasarkan analisis model cuaca, penumpuan angin dijangka berlaku di Pantai Timur Semenanjung dan barat Sarawak.

“Keadaan ini berpotensi menghasilkan hujan berterusan yang boleh membawa hujan lebat dan angin kencang di Pantai Timur Semenanjung dari 8 hingga 11 November,” kata NADMA.

Menurut kenyataan itu JPBD dan JPBN perlu memastikan setiap pusat pemindahan dilengkapi dengan keperluan asas dan Pos Kawalan Tempat Kejadian (PKTK) mempunyai segala aset pengoperasian yang mencukupi serta berada di dalam keadaan yang baik dan bersedia untuk digunakan.

NADMA melalui Pusat Kawalan Bencana Negara (NDCC) akan sentiasa memantau situasi parameter maklumat teknikal dengan kerjasama pelbagai agensi teknikal.

“NDCC juga sentiasa dalam kesiapsiagaan menerima maklumat bencana, bantuan pengurusan dan pengoperasian bencana dari semasa ke semasa,” kata kenyataan itu.

Sementara itu, sehingga jam 7 malam ini, 20 sungai di lapan negeri mencatat bacaan paras waspada dan amaran, susulan hujan lebat yang berlaku.

Enam daripada sungai itu terletak di Pahang, diikuti Kedah (empat); Sarawak (tiga); masing-masing dua di Negeri Sembilan dan Melaka; dan masing-masing satu di Johor, Kelantan serta Selangor.


Dewan Rakyat: Tiada bukti Perikatan Nasional terima dana judi seperti didakwa PMX

Dewan Rakyat diberitahu hari ini tiada sebarang bukti ditemui bagi mengaitkan dana judi yang diterima Perikatan Nasional (PN) semasa Pilihan Raya Umum Ke-15 (PRU-15) lalu.

Dalam jawapan di Dewan Rakyat hari ini, Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said mengesahkan Suruhanjaya Pencegahan Rasuah Malaysia (SPRM) tidak menemui sebarang maklumat atau bukti berhubung dana judi seperti yang pernah didakwa oleh Perdana Menteri Datuk Seri Anwar Ibrahim sebelum ini.

“Justeru, tiada apa-apa fail siasatan dibuka ke atas isu ini,” katanya dalam jawapan bertulis di Parlimen.

Beliau berkata demikian menjawab pertanyaan Ahli Parlimen Pasir Mas, Ahmad Fadhli Shaari yang ingin mengetahui status siasatan terhadap dakwaan parti-parti di dalam PN mendapat sumbangan daripada dana judi ketika kempen PRU yang lepas.

Pada Dis tahun lalu, beberapa media melaporkan Anwar membayangkan sebahagian dana pilihan raya PN datang dari syarikat perjudian yang terlibat dengan cabutan khas judi.

Anwar berkata Kementerian Kewangan juga mendapati “pelanggaran” dalam pemberian kontrak berjumlah RM600 bilion tanpa tender.

Dalam laporan itu, Anwar dipetik sebagai berkata, dana pilihan raya untuk parti “Melayu” dan parti “Islam” datang dari syarikat perjudian.

Dalam satu lagi jawapan bertulis Azalina berkata, siasatan SPRM juga mendapati tiada unsur penerimaan rasuah terhadap parti-parti yang mendapat dana ketika PRU-15.

“Siasatan kes telah pun selesai dan hasil siasatan mendapati tiada sebarang unsur-unsur penerimaan rasuah.

“Walau bagaimanapun, jika terdapat mana-mana orang yang mempunyai bukti baharu berhubung perkara ini boleh melaporkan kepada pihak SPRM dan siasatan dan tindakan lanjut sewajarnya akan dijalankan dengan kadar segera mengikut lunas undang-undang yang berkuat kuasa ketika ini,” katanya.

Azalina berkata demikian bagi menjawab soalan Ahli Parlimen Marang, Tan Sri Abdul Hadi Awang (PN-Marang) mengenai status siasatan SPRM terhadap parti-parti kerajaan berhubung perbelanjaan ketika PRU-15 termasuk sumber dana.


Tanah runtuh Cameron Highlands, bomba bawa keluar dua mayat

Dua lelaki disahkan meninggal dunia dalam kejadian tanah runtuh di laluan FT 185, Km 27.10 Jalan Simpang Pulau-Blue Valley di sini hari ini.

Ketua Polis Perak Datuk Mior Faridalathrash Wahid berkata mangsa yang terkorban ialah pemandu lori Muhammad Hafiz Hamdi, 31, manakala seorang lagi adalah pemandu sebuah kenderaan pelbagai guna (MPV) yang belum dikenal pasti identitinya.

Beliau berkata pada masa ini, pihak Jabatan Bomba dan Penyelamat Malaysia (JBPM) Perak sedang giat membawa keluar mangsa daripada kenderaan masing-masing dalam runtuhan itu dan akan dibawa ke Hospital Raja Permaisuri Bainun di sini.

Mior Faridalathrash berkata pemandu lori sayur itu sedang dalam perjalanan ke Simpang Pulai dari Cameron Highlands manakala pemandu MPV terbabit dalam perjalanan dari Gua Musang, Kelantan ke Pulau Pinang.

“Tiada penumpang lain di dalam lori dan MPV yang terperangkap dalam runtuhan itu,” katanya lapor Bernama.

Sementara itu, Pengarah Jabatan Bomba dan Penyelamat Malaysia (JBPM) negeri, Azmi Osman berkata, mangsa yang dipercayai berasal dari Klang itu dalam perjalanan dari Gua Musang ke Pulau Pinang.

“Hanya seorang mangsa dalam MPV berkenaan. Identiti lelaki yang dijumpai pada pukul 9.30 malam itu masih belum dikenal pasti.

“Operasi sedang dijalankan bagi membawa keluar mayat pemandu lori yang juga terperangkap dalam runtuhan berkenaan,” katanya.

Dalam kejadian sekitar pukul 1.44 petang tadi, dua kenderaan dipercayai tertimbus melibatkan sebuah lori kecil dan sebuah kereta.

Laluan FT 185, Jalan Simpang Pulai-Blue Valley di sini ditutup untuk semua jenis kenderaan berikutan kejadian tanah runtuh tersebut.

Pengerusi Jawatankuasa Infrastruktur, Tenaga, Air dan Pengangkutan Awam negeri, Datuk Mohd. Zolkafly Harun berkata, laluan tersebut tidak selamat untuk dilalui dan masih dikawal ketat oleh pihak konsesi.


UMNO kembali semula perangai lama berebut kerusi PM: Hadi

UMNO kembali kepada perangai lama iaitu berkelahi sesama sendiri untuk menjadi Perdana Menteri, berebut kementerian dan jawatan walaupun telah kalah pada Pilihan Raya Umum Ke-14 (PRU-14).

Timbalan Pengerusi Perikatan Nasional (PN) Tan Sri Abdul Hadi Awang berkata sesetengah pemimpin UMNO didapati tidak insaf setelah mengalami kekalahan teruk pada pilihan raya 2018.

“Tiba-tiba perangai lama UMNO jadi lagi, berkelahi sesama sendiri nak jadi Perdana Menteri, nak kementerian, nak jawatan. Setelah kalah PRU-14 mereka tak insaf, bukan semua tak insaf, ada (Ahli Parlimen) yang insaf dan nak buat perubahan.

“Kita ajak mereka (UMNO) kepada perpaduan ummah bersama Bersatu, Gerakan dan parti lain. Tiba-tiba mereka minta hanya UMNO dan PAS sahaja (dalam Muafakat Nasional).

“Kalau UMNO dan PAS sahaja itu bukan perpaduan, tapi itu tujuan politik. Akhirnya mereka buat tindakan nak jatuhkan kerajaan, jumpa dengan (Ahli Parlimen) PH, tapi tak semua Ahli Parlimen UMNO setuju,” katanya pada Ceramah Perdana PRU-15 di Markas PAS Pokok Sena, Kedah, semalam (1 November 2022).

Mengulas lanjut, Abdul Hadi berkata, tindakan UMNO itu dilihat sebenarnya bukan mahu membantu menyelesaikan masalah rakyat, tetapi mahu menyelesaikan masalah dihadapi pemimpin tertentu yang mempunyai kes mahkamah.

Beliau yang akan mempertahankan kerusi Parlimen Marang pada PRU-15 ini berkata perpaduan ummah bukan meliputi UMNO dan PAS sahaja, sebaliknya melibatkan semua pihak termasuk Bersatu dan Gerakan.

“Mereka terus desak supaya PAS dengan Umno, PAS dengan Umno. Perpaduan ni bukan PAS dengan Umno, perpaduan Islam ni, semualah. Bukan PAS dengan Umno saja. Sampai peringkat, saya tak mahu nak dedah banyak-banyaklah.

“Banyak rahsia-rahsia di sebaliknya, nak selamatkan diri, bukan nak selamatkan negara, nak selamatkan agama, nak selamatkan umat. Nak selamatkan diri masing-masing, ini satu cara yang salah, yang tak betul.

“Yang terakhir selepas Parlimen dibubarkan, mereka ajak jumpa. Maka saya dan Timbalan Presiden (Datuk Seri Tuan Ibrahim Tuan Man) pergi berjumpa, mereka letak syarat PAS boleh bersama UMNO sekiranya kita putuskan hubungan bersama parti lain terutama Bersatu.

“Minta PAS buat keputusan segera, mereka perintah (arah) kita. Kemudian cakap pula beberapa kerusi PAS di Kelantan, Terengganu dan Pahang minta diberi kepada UMNO. Mereka cuba jadi tukang atur kita.

“Disebabkan itu kita pilih PN bukan Muafakat Nasional (MN) kerana dalam UMNO masih ada yang keruh, yang rasuah, yang masih dibicara. Kita tahu ada yang bersih dalam UMNO, tapi mereka dicantas tak jadi calon, yang penyangak jadi calon,” katanya.

Berikutan itu, Abdul Hadi menegaskan, PAS tidak dapat melakukan kerjasama dan berkawan bersama parti bermasalah membuatkannya memilih PN sebagai gabungan pada PRU-15.


MOF salur RM86.4 juta bagi langganan perkhidmatan digital

Sejumlah RM86.4 juta telah disalurkan kepada 13,886 perniagaan perusahaan kecil dan sederhana (PKS) dan syarikat di peringkat pertengahan (MTC) dalam bentuk geran dan pinjaman untuk langganan perkhidmatan digitalisasi di bawah Pelan Jana Semula Ekonomi Negara (PENJANA) setakat 8 Okt, 2021.

Menteri Kewangan, Tengku Datuk Seri Zafrul Abdul Aziz berkata kerajaan juga telah memperuntukkan RM700 juta bagi membantu dan menggalakkan PKS dan MTC ke arah pendigitalan operasi dan saluran perdagangan.

Beliau berkata selain itu, RM221.32 juta telah disalurkan di bawah Skim Pembiayaan Mikrokredit Agrobank bagi memberi manfaat kepada 17,734 PKS Mikro Pertanian setakat 8 Okt, 2021.

“Pembiayaan bernilai RM400 juta telah diperuntukkan bagi golongan petani, peladang dan nelayan. Di bawah skim ini, RM350 juta merupakan peruntukkan di bawah Skim Mikrokredit Agrobank,” katanya lapor Bernama.

Peruntukan tersebut terdapat dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) ke-73 yang dikeluarkan pada Jumaat.

Beliau berkata jaminan makanan amat dititikberatkan dalam PENJANA dan juga Belanjawan 2021.

Tengku Zafrul berkata bagi Program Insentif Pengambilan Pekerja dan Bantuan Latihan pula, seramai 137,659 pekerja telah berjaya mendapat pekerjaan melalui program ini setakat 1 Okt, 2021.

Beliau berkata antara industri dan sektor utama yang mengambil pekerja termasuk pembuatan serta perdagangan borong dan runcit.

Layari www.perkeso.gov.my/186- penjana/803-program-insentifpengambilan-pekerja-dan-bantuanlatihan.html. untuk mendapatkan maklumat lanjut.

Selain itu, di bawah Pembiayaan Sektor Pelancongan PENJANA pula, beliau berkata kerajaan memperuntukkan sebanyak RM600 juta bagi PKS dan PKS Mikro yang masih terkesan dengan penularan COVID-19.

“Setakat 8 Okt, terdapat 701 permohonan bagi pembiayaan ini dan daripada jumlah ini sebanyak 340 permohonan telah diluluskan dengan jumlah pembiayaan sebanyak RM67.5 juta,” katanya.


Banyak cabang AMK kecewa tak dibenar sertai kongres PKR

Percakaran yang melibatkan sayap pemuda PKR di Kongres Nasional Tahunan Ke-16 pagi tadi berlaku disebabkan satu kes salah faham, kata Setiausaha Angkatan Muda Keadilan Ahmad Syukri Razab.

Menurutnya untuk mendapatkan mandat menjadi sebahagian daripada perwakilan tahun ini, setiap bahagian PKR perlu memenuhi dua syarat.

Yang pertama, katanya, setiap bahagian mengadakan perhimpunan agung tahunannya dengan kuorum yang mencukupi supaya laporan tahunannya mendapat tandatangan yang mencukupi.

Keperluan kedua, katanya, ialah bahagian mengikut proses pengundian wajib yang memaksa mereka mengisi sekurang-kurangnya lapan jawatan penting – ketua, timbalan ketua, naib ketua dan lima ahli jawatankuasa.

“Dua syarat ini mesti dipenuhi. Apa yang berlaku sebelum ini ialah mereka (yang dilarang masuk dewan) hanya memenuhi syarat kedua.

“Memandangkan mereka menang (di bahagian) mereka menganggap layak menjadi perwakilan, tetapi mereka tidak memenuhi syarat pertama, yang jelas dinyatakan dalam garis panduan kami.

“Kami telah menyenaraikan kesemua 75 bahagian yang boleh hadir (kongres hari ini) dan semuanya disiarkan dalam laman web kami… bermakna ahli kami boleh menyemak laman web itu dahulu sebelum datang ke sini,” katanya kepada media hari ini.

Pagi tadi, puluhan anggota pemuda PKR yang cuba memasuki dewan kongres dilarang berbuat demikian sehingga menyebabkan berlaku pergaduhan mulut sejurus selepas kongres bermula.

Syukri berkata selain perwakilan, terdapat juga isu dengan pemerhati PKR yang mahu memasuki dewan tetapi ditolak kerana kapasiti terhad.

“Kami tidak mendapat peruntukan yang besar. Kami mempunyai 675 perwakilan yang datang dari seluruh (Malaysia) dan kapasiti setiap dewan adalah 400. Jika kami benarkan pemerhati masuk, kami bimbang perwakilan tidak mempunyai ruang yang mencukupi.

“Sebelum ini, ada yang datang berjalan-jalan memikirkan mereka boleh masuk sahaja dan isu itu berlaku selepas kami memberitahu mereka tidak boleh.

“Saya rasa ini adalah isu struktur yang tidak semua orang faham, dan mungkin kesalahannya juga pada kami, kerana kami tidak menjelaskannya secara menyeluruh kepada semua orang.”

Menurut Syukri, daripada 222 bahagian PKR di seluruh negara, yang mempunyai proses pengundian sayap pemuda “sempurna” terdiri daripada 138 dan daripada jumlah itu, hanya 75 bahagian yang memenuhi dua syarat wajib itu.


Agong perkenan tamat darurat Sarawak, PRN akan diadakan

Yang di-Pertuan Agong hari ini memberi perkenan menamatkan Proklamasi Darurat negeri Sarawak selepas mengadakan pertemuan dengan Perdana Menteri, Datuk Seri Ismail Sabri Yaakob di Istana Negara.

Dalam kenyataan yang dikeluarkan setelah pertemuan itu, Istana Negara memaklumkan perkenan itu diberikan setelah Yang di-Pertuan Agong menimbang permohonan Yang di-Pertua Negeri Sarawak, Tun Abdul Taib Mahmud.

Kenyataan berkenaan dikeluarkan Pemangku Datuk Pengelola Bijaya Diraja, Datuk Azuan Effendi Zairakithnaini.

“Adalah dimaklumkan bahawa KDYMM Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah berkenan menerima menghadap Tuan Yang Terutama Yang di-Pertua Negeri Sarawak Tun Abdul Taib Mahmud di Istana Negara pada 2 November 2021.

“Pada sesi menghadap itu Tuan Yang Terutama Yang di-Pertua Negeri Sarawak telah menyampaikan hasrat dan permohonan kerajaan negeri Sarawak kepada Seri Paduka Baginda agar Proklamasi Darurat bagi negeri Sarawak dapat ditamatkan,” kata kenyataan itu.

Selain itu, Seri Paduka juga telah memperhalusi sembah nasihat Perdana Menteri serta Peguam Negara, Tan Sri Idrus Harun dan pandangan ketua-ketua agensi kerajaan, termasuk polis dan Kementerian Kesihatan (KKM).

“Perkenan Seri Paduka Baginda terhadap penamatan Proklamasi Darurat bagi negeri Sarawak ini selaras dengan Perkara 40 dan 40 (1A) Perlembagaan Persekutuan.

“Perlu diperjelaskan di sini bahawa berdasarkan Seksyen 2 Ordinan Darurat (Kuasa-Kuasa Perlu) (Sarawak) 2021, Proklamasi Darurat boleh ditamatkan lebih awal oleh Seri Paduka baginda setelah berunding dengan Yang di-Pertua Negeri Sarawak,” kata kenyataan itu.

Kenyataan itu juga menyebut Yang di-Pertuan Agong bimbang dengan risiko peningkatan penularan jangkitan Covid-19 sekiranya Pilihan Raya Negeri (PRN) Sarawak diadakan.

Pada hemat baginda negara masih lagi bergelut menghadapi ancaman Covid-19 dan penularan wabak itu juga masih pada tahap yang membimbangkan.

“Perkenan baginda kepada penamatan Proklamasi Darurat adalah satu keputusan yang sukar dan rumit. Namun ianya diperkenankan bagi memenuhi keperluan demokrasi dan mengembalikan kuasa kepada rakyat untuk membuat pilihan serta memberi mandat dalam pembentukan kerajaan negeri yang baharu,” katanya.

Sementara itu, berdasarkan statistik dikeluarkan Jabatan Kesihatan Negeri Sarawak, negeri itu hari ini merekodkan 540 jangkitan baharu, meningkat berbanding 528 kes yang dilaporkan semalam.

Semalam negeri itu merekodkan 18 kematian, berbanding 20 kes yang dilaporkan pada Isnin. Jumlah keseluruhan kes kematian di Sarawak akibat Covid-19 kini naik kepada 1,370 pesakit.

Sehingga semalam juga Sarawak mencatat 7,383 kes aktif dengan 4,258 individu menjalani kuarantin di rumah, 2,121 ditempatkan di PKRC, 901 dirawat di hospital dan 103 dimasukkan ke unit rawatan rapi.

Sejak awal tahun lalu hingga semalam, negeri itu merekodkan 241,781 kes positif dengan 233,299 pesakit disahkan sembuh.


Sah, calon tunggal PM adalah Ismail Sabri

Majlis Tertinggi UMNO memutuskan calon tunggal bagi jawatan Perdana Menteri (PM) baharu adalah Naib Presidennya, Datuk Seri Ismail Sabri Yaakob.

Perkara tersebut disahkan seorang sumber dalaman UMNO yang memberitahu keputusan tersebut dicapai sebulat suara dalam mesyuarat MT yang berlangsung malam ini dan keputusan akan dibawa untuk makluman kepada Ahli-ahli Parlimen (MP) UMNO dan Barisan Nasional (BN) untuk menyokong.

“Ismail Sabri adalah calon tunggal UMNO untuk dilantik sebagai bakal Perdana Menteri… Namanya dipersetujui sebulat suara ahli MT yang berada dalam mesyuarat malam ini,” kata sumber itu.

Seorang lagi ahli MT, Datuk Seri Mohd. Sharkar Shamsuddin ketika ditemui berkata, pihaknya menyerahkan kepada MP BN untuk memuktamadkan calon PM yang layak diangkat mewakili parti berkenaan.

“Kita bersetuju untuk serah kepada Ahli Parlimen BN untuk putuskan siapa calon Perdana Menteri,” katanya kepada media selepas mesyuarat.

Antara MP BN yang hadir adalah Tengku Razaleigh Hamzah (Gua Musang), Khairy Jamaluddin Abu Bakar (Rembau), Datuk Seri Hishammuddin Hussein (Sembrong), Datuk Seri Wee Ka Siong (Ayer Hitam) dan Datuk Seri M. Saravanan (Tapah).

Mesyuarat itu juga dihadiri Timbalan Pengerusi BN, Datuk Seri Mohamad Hasan dan Pengerusi Lembaga Penasihat BN, Datuk Seri Najib Tun Razak.

Turut kelihatan, MP Ketereh, Tan Sri Annuar Musa.

Sebelum jam 4 petang esok, kesemua MP diarahkan menghantar surat akuan berkanun kepada Istana Negara dan menamakan calon Perdana Menteri kesembilan.

Penyerahan surat akuan itu perlu dibuat kepada Setiausaha Sulit Kanan Yang di-Pertuan Agong, Kol. (Bersara) Nazim Mohd. Alim melalui faks, e-mel atau dalam bentuk PDF di WhatsApp.


Klip audio tular, Zahid mengaku ia tulen, dedah Awani

Rakaman klip audio tular dengan Ketua Pembangkang Datuk Seri Anwar Ibrahim disahkan ketulenannya oleh Datuk Seri Ahmad Zahid Hamidi sendiri semasa pertemuan semalam dengan Ahli-Ahli Parlimen (MP) di Wisma Perwira.

Pendedahan itu dibuat oleh portal Astro Awani yang mendedahkan sumber memberitahu Zahid membuat pengakuan itu dihadapan MP UMNO dan Barisan Nasional (BN) semasa pertemuan yang berlangsung selama lebih dua jam itu.

“Selain keputusan mesyuarat yang menolak cadangan menarik semula sokongan kepada kerajaan Perikatan Nasional (PN), beliau (Ahmad Zahid) mengaku kepada semua itu suaranya dalam perbualan bersama Anwar yang viral tidak lama dahulu selain telah menandatangani surat akuan bersumpah (SD) menyokong Anwar sebagai Perdana Menteri,” kata sumber yang dipetik Astro Awani.

Mesyuarat tertutup antara Zahid dan Naib Presiden UMNO, Datuk Seri Ismail Sabri Yaakob bersama beberapa pemimpin tertinggi termasuk Datuk Seri Najib Razak berakhir sehingga tengah malam Isnin.

Pada April lalu, satu klip audio perbualan pakatan sulit antara Anwar dan Zahid tersebar dalam media sosial.

Perbualan kedua-dua pemimpin itu sangat mesra dengan mereka saling bertukar pandangan berhubung ucapan perwakilan ketika perhimpunan baru-baru ini.

Zahid dan Anwar kini sedang berdepan tekanan susulan penularan klip audio tersebut, mereka berdua juga pada awalnya mahu melaporkan kepada polis untuk menyiasat dalang penularan klip tersebut bagaimanapun pihak berkuasa berkata masih belum menerima sebarang laporan setakat ini.


Saksi kata BOD 1MDB lantik jadi setiausaha syarikat, bukan Jho Low

Bekas setiausaha syarikat bagi 1Malaysia Development Berhad (1MDB) dan pendahulunya Terengganu Investment Authority Berhad (TIA) hari ini memberitahu Mahkamah Tinggi Kuala Lumpur bahawa beliau berkenalan dengan Low Taek Jho atau Jho Low, sebelum menjadi setiausaha syarikat untuk TIA pada 2009.

Lim Poh Seng, 51, berkata demikian ketika memberi keterangan sebagai saksi pendakwaan ke-18 dalam perbicaraan bekas Perdana Menteri Datuk Seri Najib Razak berhubung penyelewengan lebih RM2.3 bilion dana 1MDB.

Bagaimanapun, menurutnya pelantikan dalam 1MDB dibuat atas kelulusan lembaga pengarah (BOD) dan bukan oleh ahli perniagaan dalam buruan Jho Low.

Menurutnya pelantikan itu bukan dibuat oleh mana-mana individu tetapi secara kolektif oleh BOD.

“Jho Low telah menghubungi saya untuk menawarkan beberapa kerja perkhidmatan korporat kepada beberapa syarikat yang disyorkannya, namun saya tidak ingat tahun bila.

“Saya juga tidak ingat apa syarikat yang dia cadangkan itu,” kata saksi berkenaan ketika pemeriksaan balas oleh peguam Wan Aizuddin Wan Mohammed yang mewakili Najib.

Lim ialah pengurus besar B&M Consultancy Services Sdn Bhd dan menyelia operasi harian firma yang menyediakan perkhidmatan kesetiausahaan korporat, dan telah berkhidmat dengan firma ini sejak 1999.

Sebelum TIA diperbadankan secara rasmi sebagai sebuah syarikat pada Februari 2009, Lim mengesahkan bahawa beliau telah menghadiri salah satu mesyuarat jawatankuasa pemandu TIA yang telah diadakan, selepas diminta oleh Jho Low untuk hadir.

Jawatankuasa pemandu TIA telah dibentuk pada akhir 2008 untuk membincangkan penubuhan TIA.

Lim terus menjadi setiausaha syarikat 1MDB sehingga peletakan jawatannya pada 31 Mac 2011, di mana beliau digantikan oleh Goh Gaik Kim dari hari itu dan seterusnya hingga 1 April 2016.

Setelah menyerahkan semua rekod berkaitan 1MDB dan dokumen korporat atau berkanun atau kesetiausahaan kepada Goh, Lim berkata B&M tidak lagi menyimpan atau memiliki sebarang dokumen berkaitan 1MDB.


Hak abang saya tubuh parti baharu, kata Ismail Sabri

Perdana Menteri Datuk Seri Ismail Sabri Yaakob menyifatkan tindakan abangnya Kamarazaman Yaakob menubuhkan parti baharu – Parti Kuasa Rakyat -adalah hak beliau dalam amalan negara demokrasi.

Malah, beliau yang juga Naib Presiden UMNO berpendapat perbezaan keahlian parti politik dalam kalangan ahli keluarga juga bukan suatu perkara baharu dalam politik tanah air.

“Adik beradik berlainan parti politik bukan perkara baharu, sudah ada di Malaysia…ini demokrasi, itu hak beliau…tidak timbul pertelingkahan dan sebagainya,” kata Ahli Parlimen Bera itu ketika ditanya mengenai tindakan Kamarazaman yang menubuhkan Parti Kuasa Rakyat baru-baru ini.

Beliau berkata demikian pada sidang media selepas Upacara Pemakaian Lencana Pangkat kepada Ketua Polis Daerah Bera Superintendan Mansor Samsudin yang dinaikkan pangkat daripada Deputi Superintendan (DSP) di Dewan Sri Kempas Ibu Pejabat Polis Daerah Bera di sini hari ini.

Upacara disempurnakan Ketua Polis Negara Datuk Seri Acryl Sani Abdullah Sani dan turut dinaikkan pangkat ialah Timbalan Ketua Polis Daerah Bera DSP N Kumaran yang sebelum ini memakai pangkat Asisten Superintendan.

Turut hadir Timbalan Menteri Dalam Negeri Datuk Seri Ismail Mohamed Said; Pengarah Jabatan Logistik dan Teknologi Bukit Aman Datuk Seri Sahabudin Abd Manan dan Pengarah Pengurusan Bukit Aman, Datuk Zaini Jass.

Media sebelum ini melaporkan Kamarazaman melancarkan parti baharu iaitu Parti Kuasa Rakyat, yang berbilang kaum pada 10 Oktober lalu, yang antara lain akan memperjuangkan pelajaran percuma, kesihatan percuma, rumah percuma dan peluang pekerjaan terutama kepada golongan B40 dan M40.


UMNO berada dalam kegelapan selama-lamanya: KJ

Keadaan UMNO sekarang diibaratkan berada dalam kegelapan selama-lamanya, kata Khairy Jamaluddin Abu Bakar atau KJ.

Bekas Ketua Pemuda UMNO itu memberi reaksi terhadap kedudukan parti yang disertainya sebelum ini sudah berubah sekarang, namun melihatkan kepada keadaan semasa beliau melihat sukar untuk melihat parti itu bangkit semula selepas ini.

“Saya tak tahu mengenainya (peluang cerah jika menunggu memasuki semula UMNO atau menyertai Perikatan Nasional (PN), tetapi saya rasa UMNO sudah tergelincir daripada perjuangan asal.

“Saya tak pasti (UMNO) dapat pulih daripada (keadaan) ini. Sudah pasti itu parti dekat di hati kerana saya bersamanya lebih daripada 20 tahun, tetapi saya percaya parti itu berada dalam kegelapan selama-lamanya,” katanya dipetik laporan BH hari ini.

Beliau berkata demikian ketika hadir program Future Leaders Empowerment Series (FLES) di UCSI University.

Pada Januari lalu, Khairy yang juga sebelum ini Timbalan Ketua UMNO Bahagian Rembau, dipecat keahliannya daripada UMNO.

Keputusan itu dibuat pada Mesyuarat Majlis Tertinggi (MT) UMNO yang dipengerusikan Presiden UMNO, Datuk Seri Ahmad Zahid Hamidi.

Khairy juga sebelum ini menerima tawaran daripada Presiden Bersatu, Tan Sri Muhyiddin Yassin bagaimanapun belum memuktamadkan sebarang keputusannya.

Walaupun tidak menyertai Bersatu secara sah, namun Khairy memberi isyarat jelas akan membantu jentera PN pada kempen Pilihan Raya Negeri (PRN) nanti.

Dalam pada itu, ditanya mengenai namanya disebut-sebut bakal bertanding di salah satu kerusi Dewan Undangan Negeri (DUN) di Selangor, Khairy hanya menjawab perkara itu sudah dijawab sebelum ini.

“Saya sudah bercakap mengenainya sebelum ini,” katanya.

Media sebelum ini melaporkan bekas Menteri Kesihatan itu dilaporkan tidak akan menubuhkan parti baharu atau menyertai Bersatu buat sementara waktu dan juga tidak akan bertanding dalam pilihan raya di enam negeri.

Sementara itu, Khairy hanya mengatakan beliau akan melihat terlebih dulu ketika ditanya mengenai kemungkinannya bersara daripada dunia politik.

“Tunggu dan lihat,” katanya ringkas.


Lapan negeri catat peningkatan kes baharu Covid-19

Sebanyak 21,468 jangkitan baharu dilaporkan di seluruh negara dalam tempoh 24 jam sehingga 12 tengah hari tadi, turun sedikit berbanding jumlah dicatatkan semalam, 21,668 kes.

Ketua Pengarah Kesihatan Tan Sri Dr Noor Hisham Abdullah berkata angka itu menjadikan kumulatif jangkitan sejak wabak Covid-19 melanda negara awal tahun lalu kepada 1,363,683 kes.

Berdasarkan rekod dikeluarkan Kementerian Kesihatan (KKM) hari ini lapan daripada 16 negeri dan Wilayah Persekutuan merekodkan jumlah peningkatan dengan Selangor melonjak semula selepas beberapa hari merekodkan penurunan.

Dalam tempoh itu Selangor merekodkan 7,449 jangkitan baharu berbanding 6,278 kes dicatatkan semalam.

Negeri lain yang mencatatkan peningkatan jangkitan Covid-19 ialah Pulau Pinang daripada 1,229 kes semalam kepada 1,316 kes hari inil Perlis 50 kes (23 semalam); Perak 940 kes (930 kes semalam); Negeri Sembilan 974 kes (899 semalam); Melaka 723 kes (494 semalam); Kelantan 1,088 kes (972 semalam); dan Putrajaya 66 kes (56 semalam).

Kuala Lumpur walaupun merekodkan penurunan jangkitan namun mencatatkan 2,183 kes berbanding 2,436 kes semalam.


Bagi UMNO, penyelesaian harga barang naik adalah dengan buat PRU

Rakyat ketika ini sedang bergelut dengan kenaikan kos sara hidup, bagaimanapun bagi UMNO satu-satunya cara untuk menyelesaikan masalah tersebut adalah dengan mengadakan pilihan raya umum (PRU).

Kerajaan sedia ada kini adalah datang daripada Perdana Menteri parti UMNO sendiri, namun bagi pemimpin atasan parti mereka merasakan formula terbaik untuk menurunkan harga barang adalah dengan mencari jalan untuk menurunkan Datuk Seri Ismail Sabri Yaakob dan menggesa supaya Parlimen dibubar.

Tidak pasti sama ada harga barang akan dapat turun sekalipun UMNO memenangi PRU dengan majoriti yang besar, walhal ketika ini UMNO yang sedang memerintah negara selepas dua kali menjadi punca krisis politik.

UMNO yang mencetuskan krisis politik dan kini yang dipersalahkan pihak lain pula, sama juga keadaan ketika ini dimana UMNO yang jadi kerajaan tetapi UMNO juga mahu menjatuhkan kerajaan sendiri.

Senario sama berlaku di Melaka dan Johor, kini formula sama mahu digunakan di peringkat pusat pula dengan alasan untuk menurunkan harga barang dan mahu kestabilan kepada negara.

Naib Presiden UMNO, Datuk Seri Mohamed Khaled Nordin memberi alasan dan hujahnya berhubung desakan partinya agar PRU-15 disegerakan, ia kononnya disebabkan kenaikan harga barang.

“Semua yang tunggu hendak melabur cuma nak tahu kerajaan sekarang boleh kekal atau tidak. Kerajaan yang ada ini dibentuk menerusi kerjasama secara paksa yang apabila pilihan raya berlaku tiada siapa tahu kerajaan mana yang dipilih.

“Lagi lama tidak dibuat PRU lagi lama kita tunggu, pelabur akan beralih ke negara lain. Di Pasir Gudang, Johor, pelabur-pelabur di situ tidak mahu besarkan operasi mereka kerana masih menunggu PRU.

“Lagi pun kita tahu kerajaan yang akan muncul nanti (selepas PRU) bukannya kerajaan sekarang yang akan berlawan sesama mereka membentuk pakatan masing-masing,” katanya dipetik laporan Utusan hari ini.

Khaled turut mengandaikan sesetengah menteri tidak bersungguh-sungguh dalam kerja mereka kerana ‘jika sesuatu masalah berjaya diatasi, ia akan menguntungkan musuh mereka’.

“Antaranya berkisar pertanian dan perdagangan dalam negeri yang kalau dibuat (diuruskan) betul-betul, yang untungnya Perdana Menteri dari Barisan Nasional, sedangkan mereka akan lawan BN (dalam PRU-15).

“Dan apakan daya Perdana Menteri jika menterinya tidak mencapai matlamat dan daya saing ‘sebab kaki dan tangan Perdana Menteri terikat’, usik dan ubah, semua jawatan hilang.

Kata beliau lagi: “Soalnya, kita perlu Kabinet yang sangat kuat dan kompeten hari ini. Kuat itu bukan berlawan sesama sendiri tetapi kompeten dan stabil. Kuat dari segi kekuatan berfikir, bekerja keras dan ikhlas yang hanya dapat dibentuk menerusi PRU-15.

“Tetapi bukanlah seperti Kabinet yang ada ini…`kahwin paksa’,” ujar beliau.

PRU-15 mesti diadakan selewat-lewatnya pada pertengahan September 2023, iaitu dalam tempoh 60 hari selepas penggal Parlimen kini terbubar secara automatik pada 16 Julai 2023.

Sebelum ini, ramai pemimpin politik terutama dalam kalangan parti UMNO menggesa agar PRU-15 dapat diadakan dengan segera.

Presiden UMNO Datuk Seri Ahmad Zahid Hamidi dan beberapa pemimpin Kluster Mahkamah lain yang sedang berdepan perbicaraan berterusan memberi tekanan kepada Ismail Sabri agar mempercepatkan PRU-15 segera.


Lebih 35.7 juta rakyat Indonesia terima dos pertama vaksin

Kementerian Kesihatan Indonesia melaporkan hampir 35,775,567 rakyat Indonesia, daripada 270 juta penduduknya, telah menerima dos pertama vaksin Covid-19 dan ini menunjukkan peningkatan sebanyak 914,881 orang berbanding hari sebelumnya.

Sementara itu, jumlah rakyatnya yang telah menerima vaksin sepenuhnya iaitu dos kedua pula telah mencapai 14,868.577 juta orang dan meningkat sebanyak 246,075 dari hari sebelumnya.

Program Vaksinasi Nasional yang telah dilaksanakan oleh Kerajaan Indonesia pada 13 Januari lalu di bawah fasa pertama ini ditumpukan kepada hampir 40,349,049 juta orang yang melibatkan pekerja kesihatan, pengawai perkhidmatan awam dan warga tua.

Pemerintah Indonesia telah menyasarkan untuk memberikan suntikan vaksin kepada hampir 181,5 juta penduduk di mana merangkumi hampir 70 peratus populasi republik itu bagi berdepan penularan Covid-19.

Sehubungan itu, Profesor Pulmonologi dan Perubatan Pernafasan di Fakulti Perubatan, Universitas Indonesia (UI), Prof Tjandra Yoga Aditama meminta agar orang ramai untuk tidak berasa ragu-ragu mengambil vaksin Sinovac China walaupun belum diiktiraf oleh Singapura.

Menurut Aditama keputusan Singapura untuk tidak memasukkan Sinovac ke dalam daftar vaksinasi negara itu adalah langkah yang mesti dipatuhi kerana setiap negara mempunyai kebolehan tersendiri untuk menangani wabak Covid-19.

Aditama turut berharap agar keputusan Singapura itu tidak akan mempengaruhi pendapat rakyat Indonesia mengenai pemberian vaksin itu kerana sebahagian besar suntikan vaksinasi di negara berkenaan menggunakkan vaksin Sinovac.

Untuk mengatasi kenaikan jangkitan kes baharu, pemerintah Indonesia turut mengarahkan pentadbiran di peringkat daerah mempercepatkan program vaksinasi kepada penduduk. – Agensi


Rempuh kereta berhenti lihat pemandangan indah di SUKE

Pemandangan indah dari Lebuh Raya Bertingkat Sungai Besi-Ulu Kelang (SUKE) bukan sahaja menarik perhatian pengguna, tetapi menyebabkan ‘malang tidak berbau’.

Kejadian berlaku pada jam 2.45 petang semalam menyebabkan seorang penunggang cedera pada kaki apabila motosikalnya merempuh tepi sebuah kereta Myvi yang diletakkan di tepi lebuh raya itu.

Ketua Polis Daerah Ampang Jaya Asisten Komisioner Mohamad Farouk Eshak berkata hasil siasatan mendapati nahas berlaku apabila Myvi dipandu seorang lelaki berhenti di lorong kecemasan dari arah Tol Bukit Teratai menghala ke Kuala Lumpur.

“Pemandu terbabit berhenti untuk melihat pemandangan sekitar dari atas lebuh raya sebelum melanggar belakang kereta berkenaan,” katanya dalam kenyataan hari ini.

Beliau berkata penunggang terbabit cedera [ada kaki dan dirawat di Hospital Ampang.

Katanya Kes disiasat mengikut Kaedah 16 LN 166/59 iaitu halangan sehingga menyebabkan kemalangan individu yang cuai menyebabkan kemalangan boleh dikompaun sehingga RM300.


Rugi jika bubar MPN

Adalah merugikan sekiranya Majlis Pemulihan Negara (MPN) dibubarkan sedangkan majlis yang dipengerusikan bekas Perdana Menteri ke-8, Tan Sri Muhyiddin Yassin itu berjaya memainkan peranannya dengan berkesan.

Ditubuhkan pada 21 Julai 2021, antara tanggungjawab yang dijalankan adalan untuk menyokong Jemaah Menteri dalam pelaksanaan langkah-langkah yang perlu diambil dalam Pelan Pemulihan Negara (PPN).

Pelaksanaan Program Imunisasi Covid-19 Kebangsaan adalah antara komponen utama dalam PPN yang paling diberikan perhatian, selain proses memudah cara pembukaan sektor-sektor ekonomi, sosial dan keagamaan turut diberi perhatian.

Namun, gesaan Pengerusi Barisan Nasional (BN) Datuk Seri Ahmad Zahid Hamidi supaya MPN dibubarkan dilihat sebagai tindakan merugikan dalam usaha untuk memulihkan ekonomi negara pasca Covid-19.

Sedangkan, usaha untuk memulihkan negara pasca Covid-19 boleh mengambil masa sehingga 10 tahun dan menjadi sukar jika hanya satu pihak sahaja, menurut seorang Ahli MPN Datuk Dr Hartini Zainuddin.

Beliau melihat selama ini MPN telah memainkan peranan dengan berkesan dalam menyediakan cadangan dan bertindak sebagai pelengkap dalam pelaksanaan pelbagai inisiatif kerajaan.

Menurutnya MPN telah memberi pelbagai cadangan, termasuk dalam sektor pelancongan serta ekonomi, selain keperluan membuka semula pintu sempadan negara.

Pada 28 September lalu, Zahid mengulangi desakan supaya MPN dibubarkan susulan fungsinya yang tidak jelas dan tidak perlu.

Pengerusi Barisan Nasional (BN) itu berkata, gesaan itu antara lain dibuat berikutan MPN diterajui Muhyiddin dikatakan bertindih dengan fungsi badan pemikir dan agensi kerajaan lain yang bertindak sebagai penasihat serta pelaksana.

Selain itu, katanya, Kabinet pula sentiasa menyelaras fungsi agensi dan membawa sebarang dasar dicadangkan pada peringkat kementerian untuk dipertimbangkan Kabinet sebelum dilaksanakan.

Zahid yang juga Presiden UMNO dan Ahli Parlimen Bagan Datuk itu antara lain menegaskan alasan sedemikian sudah mencukupi untuk kerajaan berfungsi dan berjalan dengan baik.

Terdahulu, pada 27 September, MPN kecewa dengan kerajaan kerana lambat melaksanakan beberapa cadangan penting membabitkan usaha pemulihan ekonomi negara.

Muhyiddin berkata MPN sudah mengemukakan 95 saranan untuk dipertimbangkan kerajaan dengan 69 daripadanya membabitkan isu sosioekonomi dan 26 berkaitan tadbir urus.

Menurutnya daripada 86 saranan yang diluluskan, hanya 16 saranan dilaksanakan sepenuhnya, 30 sedang dalam proses pelaksanaan, manakala 14 masih belum dilaksanakan.

“Saya tidak berniat untuk menuding jari kepada sesiapa. Tujuan saya adalah supaya semua pihak sedar bahawa negara kita tidak berada dalam situasi yang baik pada masa ini.

“Walaupun terdapat petunjuk positif dari segi kadar pertumbuhan, kadar penggunaan dan kadar pengangguran, namun ia adalah sementara sebelum negara bakal berdepan jangkaan kemelesetan ekonomi dunia tahun hadapan.

“Jika langkah-langkah segera tidak diambil untuk memperbaiki keadaan sekarang, rakyatlah yang akan menanggung sengsara kelak,” kata Muhyiddin.


[KEMAS KINI] Jumlah kes aktif mulai turun, kematian meningkat

Kementerian Kesihatan (KKM) memaklumkan dalam tempoh 24 jam sehingga 12 tengah hari tadi sebanyak 311 pesakit Covid-19 di seluruh negara meninggal dunia, meningkat berbanding 272 kes kematian yang dilaporkan semalam.

Ketua Pengarah Kesihatan Tan Sri Dr Noor Hisham Abdullah berkata angka terbaharu itu turut membabitkan 41 warganegara asing, menjadikan kumulatif sejak pandemik Covid-19 menular di negara ini awal tahun lalu kepada 18,802 kes.

Daripada jumlah kematian terbaharu itu, 93 pesakit, termasuk 25 warganegara asing, meninggal dunia sebelum dibawa ke hospital (BID).

Mengikut data KKM, tujuh negeri merekodkan peningkatan kes kematian membabitkan Sabah sebanyak 45 kes; Kedah (43 kes); Pulau Pinang (34 kes); Perak (20 kes); Kelantan (14 kes); Terengganu (12 kes); dan Melaka (10 kes).

Beliau berkata dalam tempoh sama 18,902 pesakit disahkan sembuh menjadikan keseluruhannya 1,609,930 kes sembuh, berbanding 1,880,734 kes positif yang dicatatkan setakat ini.

Sehingga hari ini seramai 977 pesakit yang disahkan dijangkiti Covid-19 masih dirawat di unit rawatan rapi (ICU) dengan 447 daripadanya memerlukan alat bantuan pernafasan.

Jumlah pesakit yang dirawat di ICU dan yang memerlukan alat bantuan pernafasan, tetapi disyaki dijangkiti Covid-19 serta masih di dalam siasatan adalah sebanyak 629 kes.

Dr Noor Hisham berkata sebanyak 252,002 kes Covid-19 masih aktif – jumlah yang semakin berkurangan berbanding 252,668 kes yang direkodkan semalam.

Data 7 September 2021.

Terdahulu beliau memaklumkan jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi meningkat sedikit kepada 18,547 kes, berbanding tempoh sama semalam sebanyak 17,352 kes. Jumlah ini termasuk 2,276 warganegara asing.

“Daripada 18,547 kes harian yang dilaporkan pada hari ini, 308 kes atau 1.66 peratus adalah kategori 3, 4, dan 5; dan 18,239 kes (98.34 peratus) lagi adalah terdiri daripada kategori 1 dan 2.

“Situasi ini jelas menunjukkan mereka yang lengkap divaksinasi adalah lebih terlindung dan kurang berisiko mendapat jangkitan COVID-19 yang teruk,” katanya.

Menurutnya secara keseluruhan sehingga 7 September 2021, daripada 1,880,734 kes positif Covid-19, 1,721,274 kes atau 91.5 peratus adalah terdiri daripada mereka yang tiada sejarah vaksinasi atau tidak lengkap divaksin.

“Jumlah itu membabitkan 1,441,205 kes atau 76.6 peratus adalah terdiri daripada mereka yang tiada sejarah vaksinasi dan 280,069 kes (14.9 peratus) adalah mereka yang tidak lengkap divaksinasi; dan hanya 159,460 kes (8.5 peratus) mempunyai sejarah vaksinasi lengkap,” katanya.

Dr Noor Hisham juga memaklumkan 39 kluster baharu membabitkan 1,358 kes, dilaporkan dalam tempoh 24 jam itu menjadikan keseluruhannya 4,960 kluster dengan 3,495 telah ditamatkan dan 1,465 lagi masih aktif.

Beliau berkata daripada jumlah kluster baharu itu 23 membabitkan tempat kerja dengan 897 kes; Komuniti (13 kluster, 430 kes); dan masing-masing satu kluster pusat tahanan (9 kes); kumpulan berisiko tinggi (12 kes); dan pendidikan (10 kes).

Menurutnya, Johor merekodkan sembilan kluster; masing-masing lima kluster di Sarawak dan Pahang; masing-masing empat di Pulau Pinang, Selangor dan Kelantan; Kedah (tiga); Melaka (dua); dan masing-masing satu di Perak, Kuala Lumpur, dan Terengganu.


PN sokong Ismail Sabri sebagai PM dengan syarat

Perikatan Nasional (PN) menegaskan sokongan penuh parti-parti politik gabungannya kepada Datuk Seri Ismail Sabri Yaakob adalah dengan beberapa syarat, termasuk memastikan Jemaah Menteri yang bakal dilantik bukan daripada individu yang berdepan sebarang pertuduhan jenayah di mahkamah.

Pengerusi PN Tan Sri Muhyiddin Yassin berkata Ismail Sabri juga perlu memastikan individu yang dilantik menganggotai Kabinetnya terdiri daripada mereka yang berintegriti dan amanah.

“Parti Perikatan Nasional (PN) telah sebulat suara bersetuju untuk mencalonkan mantan Timbalan Perdana Menteri, YB Dato’ Sri Ismail Sabri bin Yaakob, sebagai calon Perdana Menteri Kerajaan Perikatan Nasional yang baharu.

“Keputusan ini dibuat demi menjamin kesinambungan dasar-dasar Kerajaan Perikatan Nasional yang sedang menumpukan kepada usaha memerangi Covid-19 dan memulihkan negara sehingga tiba masa yang sesuai untuk diadakan Pilihanraya Umum bagi mengembalikan mandat kepada rakyat.

“Sekiranya dilantik sebagai Perdana Menteri oleh Kebawah Duli Yang Maha Mulia Seri Paduka Baginda Yang di-Pertuan Agong, beliau
hendaklah memastikan Ahli Jemaah Menteri yang bakal dilantik nanti adalah terdiri daripada mereka yang berintegriti, beramanah dan bebas daripada sebarang pertuduhan jenayah di mahkamah,” katanya dalam kenyataan hari ini.

Muhyiddin berkata pada masa sama Ismail juga perlu meneruskan amalan menghormati prinsip pengasingan kuasa, melindungi kebebasan badan kehakiman dan menjunjung konsep Raja Berperlembagaan.

Menurutnya semua 50 Ahli Dewan Rakyat daripada part-parti gabungan PN, termasuk empat wakil rakyat Bebas pro-PN menyerahkan Akuan Bersumpah kepada Istana Negara dengan memberi sokongan kepada Ismail Sabri.

“Saya juga telah berunding dengan pimpinan parti GPS dan PBS yang membentuk Kerajaan Perikatan Nasional sebelum ini untuk mengambil ketetapan yang sama,” katanya.

Beliau berkata, keputusan mencalonkan Ismail Sabri menunjukkan PN lebih mengutamakan kestabilan politik dan kesejahteraan rakyat berbanding politik dendam dalam persaingan merebut kuasa.

“Apabila berhadapan dengan situasi krisis, ahli politik mesti berjiwa besar (magnanimous) demi kepentingan rakyat dan negara,” katanya.

Muhyiddin berharap proses pelantikan Perdana Menteri yang baharu dapat berjalan lancar dan dimuktamadkan dalam masa terdekat menurut kehendak Perlembagaan Persekutuan.

“Selaku Pengerusi Perikatan Nasional, saya akan meneruskan khidmat bakti kepada rakyat dan mempersiapkan parti bagi menghadapi Pilihanraya Umum ke-15 apabila tiba masanya,” katanya.


Ringgit rendah berbanding dolar AS

Sentimen bercampur-campur selain penyusutan harga minyak mentah menyebabkan ringgit diniagakan lebih rendah berbanding dolar Amerika Syarikat (AS) pagi ini (12 Ogos 2022), kata penganalisis.

Pada jam 9 pagi, ringgit susut kepada 4.4450/4495 berbanding dolar AS daripada 4.4445/4460 pada akhir urus niaga Khamis, lapor Bernama.

Menurut penganalisis, kebimbangan mengenai inflasi serta prospek pertumbuhan global dan dasar kewangan dolar AS yang lebih ketat juga dijangka tidak menyokong pengukuhan ringgit dalam masa terdekat.

Malah, sebarang kenaikan kadar faedah AS akan memberi tekanan ke atas ringgit.

Dalam pada itu, ringgit diniagakan lebih tinggi berbanding kumpulan mata wang utama.

Ringgit meningkat berbanding dolar Singapura kepada 3.2441/2478 daripada 3.2456/2469 dan mengukuh berbanding pound Britain kepada 5.4162/4217 daripada 5.4307/4326.

Unit tempatan itu juga naik berbanding yen Jepun kepada 3.3351/3387 daripada 3.3516/3529 pada Khamis dan meningkat berbanding euro pada 4.5846/5892 daripada 4.5934/5949, semalam.


Does party president Ahmad Zahid’s acquittal represent darker days for UMNO?

When Najib Razak became the first Malaysian prime minister to be jailed in August, United Malay National Organisation (UMNO) president Ahmad Zahid Hamidi lamented on Facebook how party members were “extremely sad”.

Najib supporters who had gathered outside the courtroom that day “cried inconsolably”. Like a general marshalling his troops in battle, Ahmad Zahid urged his supporters to remain calm and determined to “correct the flaws in the system to ensure justice”.

“We believe when there are the darkest of nights, there will surely be the brightest of days,” wrote Ahmad Zahid.

RAYS OF SUNSHINE?

It appears Ahmad Zahid has captured a ray of sunshine. A month after Najib’s jailing, the High Court acquitted Ahmad Zahid of 40 charges of corruption.

A few hours later, UMNO’s Baling member of parliament (MP), Abdul Azeez Abdul Rahim was conditionally freed (discharge not amounting to an acquittal) from nine corruption and money laundering charges. Another UMNO MP, Bung Moktar’s corruption trial was, too, temporarily suspended the same afternoon.

Flanked by 100 “hardcore” UMNO supporters and Ahmad Maslan, an UMNO MP who was acquitted last year for corruption, Ahmad Zahid said that his acquittal was a vindication after being “humiliated” and “punished by the court of public opinion.” This was the fruits of UMNO’s “struggle” — the brightest days for the grand old party appear to have dawned.

Judge Mohd Yazid Mustafa exonerated Ahmad Zahid because he found that the prosecution failed to prove a prima facie (true at first impression) case. The judge scrutinised the credibility of the prosecution’s witnesses, took into account all reasonable inferences, and asked himself: “If I now call upon Zahid to make his defence and he elects to remain silent, am I prepared to convict him on the evidence before me?”

The crux of the case came down to whether Ahmad Zahid had corruptly received cash from foreign visa operator Ultra Kirana Sdn Bhd (UKSB) as reward during his time as the minister of home affairs, for the extension of UKSB’s foreign visa system contract. The prosecution relied on the testimonies by UKSB directors and a company manager, as well as a ledger, as proof that Ahmad Zahid received the money.

As told to the court, the witnesses frequently visited Ahmad Zahid at his Country Heights and Seri Satria residences to talk about business. After these discussions, Ahmad Zahid would mention UMNO’s need for funding. He never mentioned the amount he wanted but said that the money should be in cash and Singapore dollars.

Between 2014 to 2018, the UKSB witnesses made deliveries of cash in envelopes, once a month after 10pm. They drove past the guards into Ahmad Zahid’s residences.

Soon after, Ahmad Zahid asked for a higher contribution. UKSB’s witnesses said this would sponsor Ahmad Zahid’s overseas trips, his wife’s birthday celebrations and Hari Raya celebrations.

Giving this monthly contribution — totalling to roughly RM40 million (S$12.4 million) over 4 years — was meant to “build and maintain a good relationship with the Government of the day to ensure the smooth running of the business,” one witness said. UKSB needed to secure its position as the “sole contractor for the visa facilitation services.”

LACKING CREDIBILITY

However, Judge Mohd Yazid was unpersuaded and found that UKSB witnesses lacked credibility. He found discrepancies between what they told the court and what they wrote in their witness statements.

He also said that the ledger was incomplete. The “remark” column in the ledger was mostly empty, and notations such as “YB”, “Z”, “ZH”, and “Monster” did not conclusively refer to Ahmad Zahid, due to contradictory testimonies by the witnesses.

“There should be no weightage given to the ledger,” the judge wrote. “I hereby acquit and discharge the Accused from all charges without calling his defence.”

Despite the acquittal, the Attorney-General’s Chambers have filed an appeal on the first weekday after the judgment. In any event, Ahmad Zahid still faces 47 charges relating to the Akalbudi Foundation case where he was accused of misappropriating the foundation’s funds meant for an Islamic charity.

In contrast to the UKSB case, the Akalbudi case is a prima facie one that has reached the defence stage at the High Court. A verdict will likely be reached in the next few months.

This means Ahmad Zahid’s relief is only temporary because the timeline for the pending Akalbudi verdict has not changed. Instead of easing pressure on Malaysian Prime Minister Ismail Sabri Yaakob to call for an early election, Ahmad Zahid will likely use the UKSB acquittal to press harder — both for an early election and for the prosecution to drop the case.

The difference is that this time, he could use his UKSB acquittal as proof of the supposed political persecution that was orchestrated during the Pakatan Harapan administration against UMNO politicians.

REFORMED OR VICTIMISED?

When the Federal Court confirmed Najib’s conviction in August, there was an existential question in UMNO about whether they ought to use the crisis as an opportunity to reform or use Najib and his victimhood to elicit sympathy from voters.

Going into the country’s 15th general election, is UMNO a reformed party or a victimised party?

Now, Ahmad Zahid will likely use the UKSB acquittal as proof of his and other UMNO politicians’ innocence. They will likely attempt to consolidate the power of the Old Guard within the party and, given their stranglehold, will likely succeed to sideline dissenters and any attempts at reform.

However, the strategy of sticking to its old ways might not go down well with the voters.

In a 2020 survey, Merdeka Center found that 61 per cent of Malaysians agreed with Najib’s guilty verdict. Malay voters in UMNO’s strongholds in rural areas think likewise: A clear majority of 57 per cent agreed with the decision. The online petition to block Najib’s pardon request outnumbered that of his supporters.

These could be interpreted to mean that, whilst UMNO’s past contributions are widely acknowledged, voters still think that corruption should be punished. The rise of Bersatu and Parti Islam Se-Malaysia in the past few state elections showed that a segment of voters has switched from UMNO to Malay-based parties untainted by corruption scandals.

Ahmad Zahid may think that this is the start of UMNO’s brighter days. But could it turn out darker than its darkest days?

James Chai
Visiting Fellow of the Malaysia Studies Programme at ISEAS – Yusof Ishak Institute

This commentary first appeared on the Institute’s blog, The Fulcrum. The opinions expressed in this publication are those of the authors. They do not purport to reflect the opinions or views of the Agenda Daily. The views and opinions in this publication and the presentation of material therein do not imply the expression of any opinion whatsoever on the part of the Agenda Daily concerning the legal status of any country, area or territory or of its authorities.


Nahas maut: Polis tunggu ujian darah pemandu didakwa mabuk

Polis Melaka sedang menunggu laporan ujian darah pemandu yang terbabit dalam nahas di Jalan Klebang, Isnin lalu, yang menyebabkan seorang kakitangan Majlis Bandaraya Melaka Bersejarah (MBMB), maut.

Nahas membabitkan dua buah kereta dan tiga motosikal berlaku kira-kira jam 12.45 pagi Isnin lalu, tular di media sosial susulan ada pihak yang mendakwa pemandu Nissan Teana itu mabuk.

Dalam kejadian itu, Abdul Rahim Mohamad, 52, meninggal dunia di tempat kejadian selepas kereta jenis Proton Wira dipandunya dirempuh Nissan Teana dari arah bertentangan.

Bagaimanapun tiga anaknya yang turut berada dalam kenderaan sama hanya cedera ringan.

Ketua Jabatan Siasatan dan Penguatkuasaan Trafik negeri, Superintendan Hasan Basri Yahya berkata pengesahan Jabatan Kimia berhubung dakwaan lelaki berusia 42 tahun itu mabuk ketika memandu diperlukan untuk melengkapkan siasatan.

“Siasatan awal polis mendapati pemandu Nissan Teana itu dari arah Limbongan menghala ke Klebang hilang kawalan dan memasuki laluan bertentangan sebelum merempuh kereta dipandu mangsa.

“Selepas pertembungan itu, kenderaan mangsa telah berpusing sebanyak sekali dan melanggar tiga lagi motosikal yang berada di laluan itu,” katanya memetik laporan AstroAwani hari ini.

Kejadian yang mengorbankan mangsa yang juga Pengerusi Surau Beting itu tular di laman sosial apabila didakwa dirempuh pemandu mabuk ketika dalam perjalanan balik ke rumah selepas mengambil anaknya pulang kerja.

Mengulas lanjut, Hasan Basri berkata, pemandu lelaki yang didakwa mabuk itu masih dirawat di Hospital Melaka dan berada dalam keadaan stabil.

Katanya, pihak polis tidak menahan lelaki berkenaan sementara menunggu pengesahan ujian alkohol dan dadah di dalam darah oleh Jabatan Kimia.

“Sama ada pemandu itu mabuk atau tidak belum dapat dipastikan kerana ketika polis sampai ke lokasi kejadian, lelaki yang juga cedera dan patah kaki kanan itu telah dibawa ke Hospital Melaka.

“Memandangkan lelaki itu menerima rawatan di hospital, ujian darahnya telah dihantar ke Jabatan Kimia dan pihak polis masih menunggu keputusan itu,” katanya sembil menjelaskan siasatan dilakukan mengikut Seksyen 41(1) Akta Pengangkutan Jalan 1987.


Sejuta pembayar cukai masih tertunggak bayaran setakat 31 Dis 2020

Sebanyak lebih 1.03 juta pembayar cukai masih tertunggak pembayaran cukai pendapatan individu setakat 31 Disember 2020, ia melibatkan nilai sebanyak RM10.4 bilion, menurut Tengku Datuk Seri Zafrul Tengku Abdul Aziz.

Menurut Menteri Kewangan lagi, selain itu jumlah cukai pendapatan syarikat yang tertunggak bagi tempoh sama adalah sebanyak RM22.8 bilion, membabitkan 160,048 syarikat.

“Tunggakan cukai pendapatan berkenaan masih dalam proses kutipan oleh Lembaga Hasil Dalam Negeri (LHDN),” katanya dalam jawapan bertulis di Dewan Rakyat.

Beliau menjawab soalan Chan Ming Kai (PH-Alor Setar) yang bertanya jumlah tunggakan cukai pendapatan individu dan syarikat yang belum dikutip LHDN dan pecahan mengikut banjaran pendapatan bercukai.

Mengenai statistik tunggakan mengikut Banjaran Pendapatan Bercukai, Tengku Zafrul berkata, ia tidak dapat disediakan kerana tunggakan bagi setiap pembayar cukai adalah berbeza berdasarkan taksiran pendapatan setiap tahun.

“Selain itu, seorang pembayar cukai boleh mempunyai jumlah tunggakan cukai melebihi daripada satu tahun taksiran atau pola pendapatan bercukai berlainan.

“Ini menyebabkan kesukaran untuk mengaitkan jumlah tunggakan pembayar cukai mengikut banjaran pendapatan bercukai,” katanya.


Kalau PAS dibeli RM90 juta oleh UMNO?

Terlebih dahulu kita mohonkan perlindungan Allah SWT daripada syaitan yang dilaknat. Hal ini disebabkan oleh sabda Rasulullah SAW:

الْمُؤْمِنُ الْقَوِيُّ، خَيْرٌ وَأَحَبُّ إِلَى اللهِ مِنَ الْمُؤْمِنِ الضَّعِيفِ، وَفِي كُلٍّ خَيْرٌ، احْرِصْ عَلَى مَا يَنْفَعُكَ، وَاسْتَعِنْ بِاللهِ وَلَا تَعْجَزْ، وَإِنْ أَصَابَكَ شَيْءٌ، فَلَا تَقُلْ لَوْ أَنِّي فَعَلْتُ كَانَ كَذَا وَكَذَا، وَلَكِنْ قُلْ: قَدَّرَ اللهِ وَمَا شَاءَ فَعَلَ، فَإِنَّ لَوْ تَفْتَحُ عَمَلَ الشَّيْطَانِ.

“Orang beriman yang kuat lebih baik dan lebih dikasihi Allah daripada orang beriman yang lemah, sedangkan setiap orang daripadanya ada kebaikan (kerana imannya). Usahakan apa yang memberikan manfaat kepadamu dan mintalah pertolongan Allah tanpa bersikap lemah. Apabila kamu ditimpa dengan suatu musibah, maka janganlah berkata: Jika aku lakukan begitu, maka tidaklah jadi begini atau begitu. Akan tetapi, ucapkanlah; ‘Ini takdir Allah, apa yang dikehendaki-Nya pasti Dia lakukan.’ Kerana perkataan kalau boleh membuka kerja syaitan.” (Riwayat Muslim 2664)

PAS mentarbiah ahlinya agar membina kekuatan diri dengan iman atau aqidah yang lebih lengkap daripada sekadar berintegriti sepertimana yang diuar-uarkan oleh pihak yang lain. Kekuatan diri yang berkonsepkan iman akan menyebabkan seseorang itu bersedia untuk mengorbankan harta dan jiwa raganya sendiri.

Hal ini sekali gus menjadikannya tidak bergantung kepada apa jua sogokan, khususnya sumbangan yang menjatuhkan maruah diri, sama ada dalam politik atau urusan lain.

Selain itu, PAS juga mendidik ahlinya bahawa haram menerima sogokan yang bercirikan rasuah, atau menjual aqidah perjuangan kerana tiada keberkatannya. Tanpa keberkatan, maka tidak akan diperoleh pertolongan Allah SWT yang menjadi harapan yang sebenar.

Oleh itu, sesiapa yang cuba membawa amalan politik wang dalam pemilihan PAS pasti akan ditolak apabila niatnya bersama hanyalah semata-mata kerana harta dan jawatan. Malah, mereka juga akhirnya akan keluar sendiri daripada PAS. Hal ini berlaku disebabkan PAS menghayati firman Allah SWT:

﴿لَوۡ كَانَ عَرَضٗا قَرِيبٗا وَسَفَرٗا قَاصِدٗا لَّٱتَّبَعُوكَ وَلَٰكِنۢ بَعُدَتۡ عَلَيۡهِمُ ٱلشُّقَّةُۚ وَسَيَحۡلِفُونَ بِٱللَّهِ لَوِ ٱسۡتَطَعۡنَا لَخَرَجۡنَا مَعَكُمۡ يُهۡلِكُونَ أَنفُسَهُمۡ وَٱللَّهُ يَعۡلَمُ إِنَّهُمۡ لَكَٰذِبُونَ٤٢﴾

“Kalau yang kamu serukan kepada mereka itu keuntungan yang mudah diperoleh dan perjalanan yang tidak seberapa jauh, pastilah mereka mengikutimu. Akan tetapi, tempat yang dituju itu amat jauh terasa oleh mereka. Mereka akan bersumpah dengan (nama) Allah: ‘Jikalau kami sanggup, tentulah kami berangkat bersama-samamu.’ Mereka membinasakan diri mereka sendiri dan Allah mengetahui bahawa sesungguhnya mereka benar-benar orang-orang yang berdusta.” (Surah al-Tawbah: 42)

Keadaan yang dinyatakan dalam ayat di atas menyebabkan ramai kalangan mereka yang menyamar berada dalam PAS, atau menjadikan PAS laksana rumah tumpangan semata-mata. Mereka tidak menjadikan Islam sebagai aqidah perjuangannya, pasti akan keluar daripada PAS atau gugur dalam perjalanannya.

Namun, ahli PAS sentiasa bertambah berlipat kali ganda walau pemimpinnya silih berganti, tidak kurang dengan sebab ada yang telah meninggal dunia dalam perjuangan. Malah, ada yang keluar PAS kerana tidak sabar dan lari kerana perjalanan yang dirasakan jauh daripada kemenangan di dunia ini. Inilah hikmah perjuangan Islam yang berteraskan aqidah bukan ideologi.

PAS terus mengajak UMNO kepada konsep perpaduan umat mengikut Islam, bukan hanya melibatkan PAS dan UMNO sahaja. Tanpa perpaduan, maka PAS tidak akan berganjak melawan semua pihak termasuklah UMNO. Inilah sejarah perjalanan PAS dalam arena politik.

Sekiranya PAS benar-benar mempunyai sejumlah duit, sudah pasti PAS tidak akan membocorkannya walaupun sedikit. Maka, sekiranya ada sumbangan sebanyak RM90 juta itu, sudah pasti akan dibelanjakan dengan sempurna dan takkan disia-siakan. Bahkan, jika dilaburkan, maka pusingannya sudah menjadi lebih daripada RM900 juta.

Sebelum dengar kisah dongeng kononnya PAS mendapat RM90 juta, memadai dengan jumlah duit sumbangan ahli PAS yang majoritinya tidak kaya, hanya sedikit sahaja orang berada yang menyumbang kepada PAS, malah itu pun tidak sampai jumlahnya sejuta ringgit.

Ramai dalam kalangan yang kaya tidak bersedia untuk menyumbang kerana mereka tidak percaya bahawa PAS boleh menang sehingga berjaya memerintah Kerajaan Pusat.

Namun, PAS boleh bertanding dalam pilihan raya hasil derma ahlinya di seluruh negara termasuk di Sabah dan Sarawak, dan kebanyakannya bertanding di kawasan UMNO.

Tiba-tiba, PAS mampu menawan tiga buah negeri dan berada dalam Kerajaan Pusat dengan langkah mengajak UMNO, BERSATU dan pihak-pihak lain bersama menumbangkan Kerajaan Pakatan Harapan (PH) yang rapuh.

Justeru, dengan RM90 juta jika benar adanya, sudah pasti membolehkan PAS menguasai negara sepenuhnya. Dan jika benar, UMNO yang menyogok RM90 juta sangat bodoh kerana melakukan suatu perkara yang boleh membunuh dirinya sendiri, sehingga menjatuhkan kerajaannya di negeri yang tidak kuat PH dan UMNO berada dalam keadaan lebih kuat.

Dengan RM90 juta kalau benar-benar ada, pasti PAS juga lebih mudah meranapkan PH yang banyak duit perbelanjaan untuk media sosial bagi menyebarkan pembohongan dengan meluas tanpa aqidah dan ideologi kerana kepelbagaian anutan ahlinya.

PAS juga tidak mampu mengadakan media sosial bagi menjawabnya kerana terlalu mahal, apatah lagi untuk menyiarkan fitnah, menipu dan berbohong besar. Balanya tidak mampu dibayar dosanya dengan duit berkali ganda RM90 juta.

Ahli-ahli PAS yang sebenar mengetahui betapa pengorbanannya kerana menegakkan Islam itu memerlukan sumbangan ikhlas dan duit yang halal lagi berkat. Manakala, wakil rakyat PAS pula diwajibkan membuat potongan wang untuk diserahkan kepada partinya.

Semua lapisan ahli PAS memberikan sumbangan sehingga mereka yang termiskin daripada kalangan petani, nelayan dan buruh kasar menyumbang dengan penuh keikhlasan. Bahkan, ada ahli PAS yang menjual tanah dan sebagainya kerana ingin membantu bayaran deposit calon yang bertanding di kawasannya disebabkan calonnya tidak berduit.

Ramai jentera PAS bekerja secara sukarela. Parti yang pernah bekerjasama dengan PAS pasti dapat menyaksikan sendiri dengan benar tanpa berbohong. Bahkan, kadang-kadang PAS terpaksa membayar hutang rakan yang meninggalkan pakatannya dan keluar meninggalkan PAS selepas pilihan raya.

Ahli PAS berlumba-lumba memberikan sumbangan kerana mereka percayakan firman Allah SWT:

﴿مَّثَلُ ٱلَّذِينَ يُنفِقُونَ أَمۡوَٰلَهُمۡ فِي سَبِيلِ ٱللَّهِ كَمَثَلِ حَبَّةٍ أَنۢبَتَتۡ سَبۡعَ سَنَابِلَ فِي كُلِّ سُنۢبُلَةٖ مِّاْئَةُ حَبَّةٖۗ وَٱللَّهُ يُضَٰعِفُ لِمَن يَشَآءُۚ وَٱللَّهُ وَٰسِعٌ عَلِيمٌ٢٦١﴾

“Perumpamaan (nafkah yang dikeluarkan oleh) orang-orang yang menafkahkan hartanya pada jalan Allah adalah laksana sebutir benih yang menumbuhkan tujuh tangkai, pada tiap-tiap tangkai itu terdapat seratus biji. Allah melipatgandakan (ganjaran) bagi sesiapa yang Dia kehendaki. Dan Allah itu Maha Luas (kurniaan-Nya), lagi Maha Mengetahui.” (Surah al-Baqarah: 261)

PAS mempunyai lebih sejuta ahli, 197 kawasan daripada 222 kawasan Parlimen di seluruh negara, ribuan cawangan, ribuan markas, ribuan sekolah PASTI, sekolah rendah, sebilangan sekolah menengah dan beberapa pusat pengajian tinggi, kumpulan kerja kebajikan serta kakitangannya sepanjang masa menelan perbelanjaannya melebihi RM90 juta. Perkara itu dihadapi sebelum lagi diterima berita fitnah RM90 juta yang telah dibuat kenyataan tiada buktinya oleh SPRM dan PAS terus membuka pintu kepada SPRM kerana mahu membersihkan partinya daripada cara haram.

Namun, PAS tetap percaya akan mendapat ganjaran pahala secara percuma dengan segala fitnah dan kemarahan terhadapnya. Hal ini demikian kerana, ahli PAS percaya kepada kelebihan perjuangan Islam yang menjadi tugas PAS, serta janji Allah SWT yang diyakini dan diimani. Hal ini disebutkan melalui firman Allah SWT:

﴿…ذَٰلِكَ بِأَنَّهُمۡ لَا يُصِيبُهُمۡ ظَمَأٞ وَلَا نَصَبٞ وَلَا مَخۡمَصَةٞ فِي سَبِيلِ ٱللَّهِ وَلَا يَطَ‍ُٔونَ مَوۡطِئٗا يَغِيظُ ٱلۡكُفَّارَ وَلَا يَنَالُونَ مِنۡ عَدُوّٖ نَّيۡلًا إِلَّا كُتِبَ لَهُم بِهِۦ عَمَلٞ صَٰلِحٌۚ إِنَّ ٱللَّهَ لَا يُضِيعُ أَجۡرَ ٱلۡمُحۡسِنِينَ١٢٠ وَلَا يُنفِقُونَ نَفَقَةٗ صَغِيرَةٗ وَلَا كَبِيرَةٗ وَلَا يَقۡطَعُونَ وَادِيًا إِلَّا كُتِبَ لَهُمۡ لِيَجۡزِيَهُمُ ٱللَّهُ أَحۡسَنَ مَا كَانُواْ يَعۡمَلُونَ١٢١﴾

“…Demikian itu disebabkan tidaklah mereka ditimpa dengan kehausan, kepayahan dan kelaparan pada jalan Allah, dan tidak (pula) menginjak suatu tempat yang membangkitkan amarah orang-orang menentang (yang bermusuh), dan tidak menimpakan sesuatu bencana kepada musuh, melainkan dituliskan bagi mereka dengan yang demikian itu suatu amal soleh. Sesungguhnya, Allah tidak menyia-nyiakan pahala orang-orang yang berbuat baik. (120); Dan mereka tiada menafkahkan suatu nafkah yang kecil dan tidak (pula) nafkah yang besar serta tidak melintasi suatu lembah, melainkan dituliskan bagi mereka (amal soleh pula) kerana Allah akan memberikan balasan kepada mereka yang lebih baik daripada apa yang telah mereka kerjakan. (121)” (Surah al-Tawbah: 120-121)

Walau apa jua tuduhan yang dilemparkan, ahli dan pemimpin PAS tetap percaya kepada pahala yang dijanjikan Allah SWT kerana aqidah perjuangan yang menjadi pegangannya. Tidak seperti mereka yang berideologi bukan beraqidah, atau mereka yang meletakan aqidah menjadi hiasan luarnya sahaja tanpa peduli soal pahala dan dosa.

Pendukung perjuangan Islam seperti PAS tidak menjual perjuangannya dengan harga RM90 juta atau pangkat dan kedudukan semata-mata. Terima kasih kepada Perdana Menteri, YAB Dato’ Seri Ismail Sabri Yaakob yang membuat kenyataan terbuka bahawa PAS tidak meminta jawatan dalam kerajaan sepertimana parti lain, tetapi menerima apa sahaja bentuk tanggungjawab mahupun jawatan yang diamanahkan.

PAS merupakan kesinambungan perjuangan Islam yang bertali arus berjuang, sebagaimana yang dijanjikan wujudnya kumpulan sepertinya oleh Allah SWT selagi dunia belum kiamat. Rasulullah SAW bersabda:

لَا يَزَالُ مِنْ أُمَّتِي أُمَّةٌ قَائِمَةٌ بِأَمْرِ اللَّهِ، لَا يَضُرُّهُمْ مَنْ خَذَلَهُمْ، وَلَا مَنْ خَالَفَهُمْ، حَتَّى يَأْتِيَهُمْ أَمْرُ اللَّهِ وَهُمْ عَلَى ذَلِكَ.

“Masih ada terus-menerus (bertali arus) kumpulan daripada umatku (kumpulan Islam) yang bangun menegakkan perintah Allah (memperjuangkan Islam). Mereka tidak boleh dimudaratkan oleh sesiapa yang mengecewakannya dan menentangnya, sehingga datangnya keputusan Allah (sama ada menang atau mati sebelumnya). Namun, mereka tetap berada tanpa berganjak.” (Riwayat Muslim 3641)

PAS mentarbiah ahlinya agar memenuhi ciri-ciri kumpulan Islam yang telah dinyatakan oleh Allah SWT, sehinggakan mereka terpaksa menghadapi pelbagai ujian. Antara ciri-ciri kumpulan adalah sebagaimana yang dinyatakan oleh firman Allah SWT:

﴿وَلۡتَكُن مِّنكُمۡ أُمَّةٞ يَدۡعُونَ إِلَى ٱلۡخَيۡرِ وَيَأۡمُرُونَ بِٱلۡمَعۡرُوفِ وَيَنۡهَوۡنَ عَنِ ٱلۡمُنكَرِۚ وَأُوْلَٰٓئِكَ هُمُ ٱلۡمُفۡلِحُونَ١٠٤﴾

“Dan hendaklah ada antara kamu satu golongan umat yang menyeru kepada kebajikan (Islam yang sempurna), menyuruh berbuat yang ma‘ruf dan mencegah daripada berbuat yang mungkar; mereka itulah orang-orang yang beruntung.” (Surah Ali ‘Imran: 104)

Allah SWT menceritakan berkenaan wasiat Luqman kepada anaknya melalui firman-Nya:

﴿يَٰبُنَيَّ أَقِمِ ٱلصَّلَوٰةَ وَأۡمُرۡ بِٱلۡمَعۡرُوفِ وَٱنۡهَ عَنِ ٱلۡمُنكَرِ وَٱصۡبِرۡ عَلَىٰ مَآ أَصَابَكَۖ إِنَّ ذَٰلِكَ مِنۡ عَزۡمِ ٱلۡأُمُورِ١٧﴾

“Wahai anakku! Dirikanlah solat dan suruhlah (manusia) mengerjakan perkara yang ma‘ruf dan cegahlah (mereka) daripada perbuatan yang mungkar dan bersabarlah terhadap apa yang menimpa ke atasmu. Sesungguhnya, perkara yang demikian itu termasuk hal-hal yang diwajibkan (oleh Allah).” (Surah Luqman: 17)

PAS memilih untuk melaksanakan tugas nahi munkar pada tahap imannya yang paling kuat sehingga berjaya mencapai kuasa menjadi kerajaan, atau dengan lisan dan tulisan. Bukannya memilih keadaan yang paling lemah apabila sekadar memendam rasa tanpa bersuara atau menjadi syaitan bisu, walaupun PAS terpaksa menghadapi pelbagai kepayahan dalam perjalanannya dan mengalami kesukaran hidup.

Sabda Rasulullah SAW:

مَنْ رَأَى مِنْكُمْ مُنْكَرًا فَلْيُغَيِّرْهُ بِيَدِهِ، فَإِنْ لَمْ يَسْتَطِعْ فَبِلِسَانِهِ، فَإِنْ لَمْ يَسْتَطِعْ فَبِقَلْبِهِ، وَذَلِكَ أَضْعَفُ الْإِيمَانِ.

“Sesiapa dalam kalangan kalian melihat kemungkaran (berlaku di hadapannya dengan nyata) hendaklah mengubahnya dengan tangannya (kuasa); dan jika tidak mampu, maka (mencegah) dengan lidahnya; dan jika tidak mampu, maka hendaklah membenci dalam hatinya, itulah selemah-lemah iman.” (Riwayat Muslim 49)

PAS berusaha untuk mendapatkan kuasa bagi mencegah kemungkaran dengan tangan dan sekurang-kurangnya dengan lidah. Maka, ahli PAS yang setia dan beraqidah tidak boleh dipotong lidahnya atau ditutup mulutnya oleh UMNO dengan fitnah RM90 juta. Mereka yang memilih untuk tutup mulut pasti akan meninggalkan PAS, atau keluar sendiri menyertai jalan yang mudah menjadi syaitan bisu terhadap kemungkaran sehingga melompat laksana kera yang melihat pokok yang banyak buahnya.

PAS tidak berganjak walaupun kerajaannya di Kelantan telah dinafikan hak royalti petroleum dan berbilion ringgit dirompak di Terengganu, PAS tetap tidak tunduk dan menyerah kalah. Maka, terlalu murah harganya kalau mahu membeli PAS dengan bayaran RM90 juta.

PAS sangatlah berbeza dengan jenis parti upahan dan pemimpinnya yang berbudi kepada pihak yang memberikan sumbangan kepadanya supaya menjadi alat atau dipergunakan. Sehingga mereka sanggup menjual maruah agama, bangsa dan negara.

Malah, terdapat parti yang pragmatik yang menjadikan kaedah matlamat menghalalkan cara untuk mendapatkan kemenangan mudah dan kuasa yang rakus. Parti tersebut menerima sesiapa sahaja menjadi ahli, termasuklah kalangan yang liberal dan ateis.

Dalam pada itu, mereka juga menerima apa sahaja sogokan daripada dalam negara dan luar negara, sehingga tiada maruah dengan menunjukkan dendam terhadap lawannya, dan tiada kewarasan dalam tindakannya apabila diuji dengan kemenangan. Sehinggakan, dendamnya terhadap lawan mengatasi kewarasan dan kebijaksanaan.

PAS terus berpolitik secara matang dan sejahtera menuju ke arah matlamat perjuangannya tanpa peduli terhadap apa jua fitnah dan tuduhan, laksana musafir yang meneruskan perjalanan ke destinasinya tanpa peduli anjing dan serigala yang menyalak di kiri mahupun di kanan perjalanannya.

Budaya Politik Matang dan Sejahtera (BPMS) adalah mengikut petunjuk Allah SWT kepada Rasulullah SAW yang menjadi ikutan dan teladan dengan perintah-Nya:

﴿وَلَا تَسۡتَوِي ٱلۡحَسَنَةُ وَلَا ٱلسَّيِّئَةُۚ ٱدۡفَعۡ بِٱلَّتِي هِيَ أَحۡسَنُ فَإِذَا ٱلَّذِي بَيۡنَكَ وَبَيۡنَهُۥ عَدَٰوَةٞ كَأَنَّهُۥ وَلِيٌّ حَمِيمٞ٣٤ وَمَا يُلَقَّىٰهَآ إِلَّا ٱلَّذِينَ صَبَرُواْ وَمَا يُلَقَّىٰهَآ إِلَّا ذُو حَظٍّ عَظِيمٖ٣٥ وَإِمَّا يَنزَغَنَّكَ مِنَ ٱلشَّيۡطَٰنِ نَزۡغٞ فَٱسۡتَعِذۡ بِٱللَّهِۖ إِنَّهُۥ هُوَ ٱلسَّمِيعُ ٱلۡعَلِيمُ٣٦﴾

“Dan tidaklah sama antara kebaikan dengan kejahatan. Tolaklah (kejahatan itu) dengan cara yang lebih baik, maka tiba-tiba orang yang berada antaramu dan antaranya ada permusuhan seolah-olah telah menjadi teman yang sangat setia. (34); Sifat-sifat yang baik itu tidak ditemui melainkan kepada orang-orang yang sabar dan tidak dianugerahkan melainkan kepada orang-orang yang mempunyai keuntungan yang besar. (35); Dan jika syaitan mengganggumu dengan suatu gangguan, maka mohonlah perlindungan kepada Allah. Sesungguhnya Dialah yang Maha Mendengar, lagi Maha Mengetahui. (36)” (Surah Fussilat: 34-36)

Percayalah bahawa PAS bukanlah parti balas dendam apabila memperoleh kemenangan, walaupun paling banyak dizalimi dalam perjalanannya.

PAS terus mengikut jejak langkah Rasulullah SAW yang diperintahkan oleh Allah SWT melalui firman-Nya:

﴿ٱدۡعُ إِلَىٰ سَبِيلِ رَبِّكَ بِٱلۡحِكۡمَةِ وَٱلۡمَوۡعِظَةِ ٱلۡحَسَنَةِۖ وَجَٰدِلۡهُم بِٱلَّتِي هِيَ أَحۡسَنُۚ إِنَّ رَبَّكَ هُوَ أَعۡلَمُ بِمَن ضَلَّ عَن سَبِيلِهِۦ وَهُوَ أَعۡلَمُ بِٱلۡمُهۡتَدِينَ١٢٥ وَإِنۡ عَاقَبۡتُمۡ فَعَاقِبُواْ بِمِثۡلِ مَا عُوقِبۡتُم بِهِۦۖ وَلَئِن صَبَرۡتُمۡ لَهُوَ خَيۡرٞ لِّلصَّٰبِرِينَ١٢٦ وَٱصۡبِرۡ وَمَا صَبۡرُكَ إِلَّا بِٱللَّهِۚ وَلَا تَحۡزَنۡ عَلَيۡهِمۡ وَلَا تَكُ فِي ضَيۡقٖ مِّمَّا يَمۡكُرُونَ١٢٧﴾

“Serulah (manusia) kepada jalan Tuhanmu dengan hikmah dan pelajaran yang baik; dan bantahlah mereka dengan cara yang lebih baik. Sesungguhnya, Tuhanmu Dialah yang lebih mengetahui tentang siapa yang tersesat dari jalan-Nya dan Dialah yang lebih mengetahui orang-orang yang mendapat petunjuk. (125); Dan jika kamu memberikan balasan, maka balaslah dengan balasan yang sama dengan seksaan yang ditimpakan ke atasmu. Akan tetapi, jika kamu bersabar, sesungguhnya itulah yang lebih baik bagi orang-orang yang sabar. (126); Bersabarlah (wahai Muhammad)! Dan tiadalah kesabaranmu itu melainkan dengan pertolongan Allah dan janganlah kamu bersedih hati terhadap (kejahatan mereka) dan janganlah kamu bersempit dada terhadap apa yang mereka tipu dayakan. (127)” (Surah al-Nahl: 125-127)

Tan Sri Abdul Hadi Awang
Presiden PAS
Bertarikh: 1 Rabi‘ al-Awwal 1444 / 27 September 2022